IZKIRIBITZEN DU SANTUAK LENBIZIKO ERREGLA\nGure Aita-len Santuak penitentzi gogorrak egiteko agintzen zien bere semiai eztitasun aundiyarekin. Errezo luzerik etzien agintzen; zeren nai zuan espirituko lan oetara mugi zitezen gogoz agintiaren zirika gabe. Bakarrik agintzen zien egunoro Meza santua entzutia, ta eliz-gizonen ofiziuaren zati bakoitzaren ordez, esatia iru aldiz Aita guria. Baña nola bere seme taldia egunetik egunera zijuan azituz, erabaki zuan guztientzat erregla bat izkiribitzia. Bildu zituan onetarako bere amaika ikasliak eta itzegin zien era onetan: «Ikusten det, nere anai maitiak, Jaungoikuak bere ondasunian nai duala gure pamili txikia ugaldu. Beraz biar degu guziyok, gorputz bat eginik bizi gaitezen, egin erregla edo bizi-molde bat zeña, eramango diogu Aita Santuari, berak baimenatu dezan, baderitzaio ondo aren Santutasunari». Pozik erantzun zioten denak ondo zala.\nJaungoikuari lenik egin onduan eskari sutubak, izkiribitu zuan Franziskok erregla ogei ta iru burutan. Dena zan Ebanjelio santuaren araura jarria. Lan au bukatu onduan, abiatu ziran denak Erromarunz. Ain zan aundia gure Santuaren umiltasuna, nun Quintabalko Bernardo egin zuan bide guzirako guztien buru ta gidari, eta, aren agintiaren azpian bere aurrena jarririk, eldu ziran Erromara. Rietin igarotzian topatu zuten gizon arrotz bat beñere ezagutu gabia. Au zan gerra-gizon zaldizkua. Alderatu zitzaion Santua eta esan zion bere izenaz deiturik: «Anjel, aspaldi darabiltzkitzu ezpata gerrian ta orpuan ezproiak; emendik aurrera zure ezpatak gurutzia biar du izan, eta lokatsa ta lurreko autsak zure ezproi. Atoz, nik egingo zaitut Jesukristoren soldadu». Unerik galdu gabe jarraitu zion Anjelek Franziskori. Au izandu zan amabigarren ikaslia.\nFRANZISKO BERE IKASLE\nAsisko Obispu Santua arkitzen zan ere orduan Erroman. Jankin zuanian zer asmorekin joan zan Franzisko Erri santura, txit poztu zan. Ez bakarrik agindu zion bere laguntza, bai ta ere ondo aterako zalako uste aundiak, baliatzen zala Juan San Pauloko Kardenal, Sabinako Obispu, bere biotzeko lagunaren bitartez. Elizako prinzipe au aspaldian Franzisko ikusteko desio irazekiakin zeguan. Jakitian Asisko Obispuaren bidez Santuaren etorrera, deitu zion bere jauregira eta artu zituan amabi ikasliak beren maisuarekin ezin ta onginai aundiaguarekin. Oraindik geiago egin zuan, Kolejio Sagraduko Kardenal guztiyak jarri zituan Franziskoren alde, batez ere Ugolino Kardenalaren biotza oso irebazi zuan ta bereganatu. Au zan orduko Aita Santu Inozenzio irugarrenaren illoba, eta gero bera ere Aita Santu izan zan Gregorio bederatzigarrenaren izenarekin.\nNai zituan len-bai-len Santuak lanak azkendu; ona zergatikan juan zan Aita Santuaren Letrango jauregira. Elizako gauza askotan arkitzen zan Aita Santua buru guzia nekatzen eta nola gauza ain aundiyak ondoena antola somatzen. Lan onetan ari zala, etziokan Franzisko gizontxoari aditu, esan nai ziona. Irten zan jauregitik Jaunaren serbitzaria sartu bezela. Kontairak dionez, orduan, begiak atera ziozkaten bati, biurtu zion begitako argia.\nIkusi zuan lo artian Aita Santuak palma ederra bere oñetan jaiotzen zala, eta orra nun denbora gutxian landare gazte ura egin zan zuaitz eder. Ezin somatu zuan zer aditzera eman nai zion ark. Ala zeguala, Jaungoikuak argiturik, ezagutu zuan palma eder ura zala aurreko egunian aintzekotzat artu etzuan gizontxo ura. Billatu zuan beriala Franzisko, zeina arkitzen zan San Antonioko eri-etxian, egin ziozkan zenbait galde, eta orduan erakutsi zion Santuak bere erregla, eta nola arentxen baimenaren billa eldu zan Erromara. Orduan bertan nai zuan baimendu Aita Santuak, baña izan ziran Kardenal batzuek, esan zutenak gizonen indarraz gañ egiten zala bizi-modu berri ura. Au aditzian jaiki zan Juan San Pauloko Kardenala eta denen aurrian itzegin zan era onetan: «Begira dezagun ondo nola gizon santu onen bizitzako erregla au ontzat ez degun ematen, berri ta estu dalakoz; guarda gaitezen esatetik Ebanjelio santuak erakusten diguna ezin genezakegula egin, bada erregla orrek eztu beste gauzarik agintzen. Beraz orri baimena ukatzia, Ebanjeliua bera kondenatzia da. Oraindik geiago, esatia Ebanjelio santua guardatzeko itz ematia dala arrazoiaren gañ ta ezin bete ditekiana, da Jesukristoren kontra blasfematzia, zeren Bera dan onen egillea». Oso gusta zitzaion Aita Santuari arrazoi au, eta esan zion Franziskori: «Nere semia, egizu orazio Jesukristok azaldu deigun bere gogua; zure naiak bete ditzagun». Egin zuan Franziskok orazio Aita Santuak esan bezela.\nOraziuaren indarra aundia da. Urrena aurkeztu zanian Aita Santuaren aurrian itz-alditxo au egin zuan: «Aita txit santua, bazan alaba bat guziz ederra, baña pobria. Au bizi zan eremu batian. Erriko erregek ikusirik zaletu zan bere edertasunaz eta artu zuan bere emaztetzat. Igaro zituzten elkarrekin urte batzuek eta izan zituzten semiak, aitaren antzarekin amaren edertasuna zutenak. Gero errege itzuli zan bere jauregira. Azi zituan semiak arretaz amak, eta esan zien: "Nere semiak, zuen aita da errege aundiya, zuazte bada berarengana; esa-iozute zein zeraten eta emango dizute zuen jatorriari dagokiona. Juan ziran semiak aita erregeren jauregira. Ezaguturik aitak beraren antza eta amaren edertasuna bere semietan, atsegin aundiarekin artu zituan esanaz: "Bai, zuek zerate nere seme egiazkuak, eta beragatik, erregeren semiak bezela, nerekin biziko zerate; zeren baldin gizon arrotzak soldataz badauzkat eta nere maietik jaten badute, zenbat arreta geiago ez diotet biar izan ain ama ederraren eta nere seme maitiei? Ama txit maita detalako egongo zerate etxian eta nerekin mai batian jango dezute».\n»Errege au, Aita txit santua, da Jesukristo gure Jauna. Alaba eder au da pobretasuna; zeiña leku guzietan eta guziez utzia zeguan munduan eremu batian bezela. Ikusirik onen edertasuna erregen Erregek, jaitxi zan zerutik ta esposatu zan berarekin estalpe batian. Munduko eremu onetan izan ditu seme asko; eta ama pobretasunak biali ditu zerura Aita erregiarengana. Ezaguturik errege aundiyak bere antza eta amaren edertasuna bere semietan, atsegin aundiarekin artu zituan bere etxian. Eta ez bakarrik agintzen die bizitzeko biar dutena, baña oraindik du esaten: "Nik mantendutzen ditut nere seme izan nai ez dutenak ere, nere semiak balira bezela; eta orain nere seme egiazkuai, zenbat arrazoi geiagorekin diet eman biar bizitzeko biar dutena?" "Ez beza beraz, Aita txit santua, errege ilezkorraren aurrak geran ezgeroz, gure mantenuaren ardurarik iduki; zeren bera, zeñagatik utzi degun guztia, izango dan gure iges-lekua, Aita, Ama, nagusia, ta biar dan guztiya"».\nItz-aldi eder au aditu zuten, Aita Santuak bezela, aren onduan arkitzen ziran Kardenalak. Aitortu zuan Aita Santuak Espiritu Santua itzegin zala Franziskoren aotik. Gañera izandu zuan beste lo arteko ikuskera bat Aita Santuak. Ikusi zuan Letrango eliza iraultzera zijuala, nola gizontxo batek egotzirik bere bizkarra zuzendu zuan. Orain Inozenzio irugarrenak esaten zuan: «Egiaz Franzisko da nik ikusi detan gizona, Eliza bere egite ta itzez zuzenduko duena». Jaungoikuak autu zuan gure Aita-lena, bera ta bere semiak, izan zitezen Elizaren apio sendu autsikaitzak. Franziskoren Ordena onek eman du ezagutzeko aina ejenplu. Nork egiaz onek bezela sei gizaldi ta erdian Elizaren alde lan egin du?\nLetrango Eliza erorteko zeguala, Franzisko bere argaltasunaz baliatu zan zuzentzeko, etzedin erori. Dotrinaz ikusi degu nola bere Ordenak garaitu izan dituan elizaren etsaiak. Elizaren kontairak agitz kantatzen du egi au.\nBegiratzen badiogu ere Letrango Elizari, bere agiriko orma ederrai, au ere izandu zan edertu ta apaindua Franzisko gizontxo santu aundiaren seme aita Santu Nikolas laugarrenaz, Sixto laugarren ta Sixto bostgarrenaz. Gloria Franziskori ta bere Ordenari.\nBaimendu zuan bada Inozenzio irugarrenak San Franziskok gure Aita-lenaren lenbiziko erregla itzez. Itz eman zuten uraxe guardatzeko bai San Franziskok nola bere ikasliak Aita Santuaren eskuetan. Gero ordendu zituan lenbiziko ordenaz estadu artara deituak zeudenak, eta gure Aita Ebanjelioz. Agidu zion Franziskok Eliz Ama Santari betiko, bere naia arenarekin arautzia. Baita ere Franziskori bere ikasliak. Onela jarri ziran ikasliak Franziskoren agintiaren azpian, eta Franzisko Aita Santuarenian. Eman zien gañera esku aundiya kristau guzien buruak, mundu guzian Ebanjelio santua erakuts-erazteko itzez.\nOnenbesterekin erabaki zuten Erromari agur egitia. Ez ordia lenik Apostolu santuai konsagratu bage Ordena berria. Au guzia egin eta Jaungoikuaren esker onak eman, baita ere San Pauloko Juan Kardinalari ta bide batez Ugolino Kardenalari, agurtu zuten Erroma.\nErromatik Espoleteko ibar bitartian beste izkuntzarik etzuten eraman, ezpada nola ongiena gordeko zuten erregla, zeña guardatzeko itza Jaungoikuari eman zioten. Ain maitia zuten izkuntza au, nun ariketa gosiak estutu zituan arte, jatiaz etziran oroitu. Jan nai izan zutenian, etzekaten zer janik. Jaungoikuaren esku emalliak eztu bere serbitzari leialik uzten lagundu gabe. Agertu zan, ez nundik eta ez andik, gazte bat ogi batekin; utzi zien ogi ura, eta, ez nora ta ez ara, galdu zitzaien gazte ongillia. Gertaldi au izan zan bide berri bat, areta geiago gizon Jaungoikoti aien biotzak pobretasunaren alderako amoriuan sutzeko.\nOrta zeritzan erri inguruan gelditu ziran elizatxo utzitako batian. Andik egunoro juaten ziran errira predikatzera. Denbora gutxiyan apostolu berri aiek irebazi zuten jendiaren onginaia. Nola ez baitzuten bizitzeko biar, zutenaz gañera, ezertxo ere, eta au ere eskatuta, jendia juaten zitzaien elizatxo artara, dotrina bide batez adituaz, gauza askorekin. Franziskoren espiritua etzeguan soseguz ainbeste jenderen artian; ona zergatik erabaki zuan aldegitia andik. Jarri ziran bada Rivo-tortorunzko bidian; Franziskoren buruan jarri zan duda bat. Etzekian edo oso predikaziuari jarrai edo bakardadeko bizitza eraman. Duda onetatik irtetzeko jarri ziran denak oraziuan jakitiagatik Jaungoikoaren naia. San Buenabenturaren iritzian orduan Jaungoikuagandik jakin zuan Franziskok, nola animak salbatzeko autatu zuan Jaungoikuak predikaziuaren bitartez. Uste onetan itzuli ziran Rivo-tortora.\nEstu, txit estu arkitzen ziran etxola artan ainbeste gizon. Bata-bestia iñork etzezan atsekabetu, bakoitzaren izena estaliko kapiriuan izkiribitu zien Santuak, guztiyak ta bakoitzak gorde zezan beti toki jakina. Para zuan ere zurezko gurutze aundi bat txaolaren erdi-erdin, izan zedin liburu orde gurutze santua, oroitzen zirala Jesus maitiaren Pasio santuko gelditzaz gurutzia ikusita. Alere nai zuten ikasle onak beren maisuagandik ikasi zerbait orazio itzezko ta errezatzeko modu. Beste orduz Apostoluei Jesukristok erakutsi zien esanaz: «Ona emen egin bear dezuten oraziua: Aita guria zeruetan zaudena». Orazio oni egotzi zion adorazio au: «Jesukristo gure Jauna, adoratzen zaitugu emen eta lurraren gañian arkitzen diraden eliz guzietan, zeren zure gurutze santuaz erosi zenduan mundua». Asko gauza on ta birtutezko egite nola egin, erakusten zizten Aita-lenak bere erakus aldietan. Guzien izkuntza zerutarrena zan; aingeruen jauregia zirudin etxola bedeinkatu ark, zeru berri bat.\nErlijioso batzuek lo, bestiak esna zeuden garaian, gaberdi inguruan, ikusi zuten esna zeudenak, etxolako atetik sartutzen, suzko gurdi, orga bat, berebiziko argia botatzen zuana alde guztietatik, eta egin zituan etxolan iru jira. Gurdi gañian arkitzen zan suzko bola bat, argi-argi egiten zuana eguzkiyaren antzera. Esna, iratzarri zeudenak arritu ziran, eta lo zeudenak esnatu. Suzko gurdi arren argi biziyak, ez bakarrik argitu zituan gorputzak kanpoz, baña geiago dana, argitu zizten biotzak, alako moduz eze, ikusten zuten bestiaren kontzientzia.\nIzan biar zuan Franziskok, dio San Buenabenturak, beste orduz Elias bat Israeldarrekin izandu zan bezela, bere ikaslien kontzientziako gidari ta maisu. Beragatik, ok sendotu zitezen, eta Jaungoikuaren espiritua zuela beren Aitak ikusirik, iduki zezaten berarengan konfiantza osua, Jaungoikuak nai izan zien mirari onekin adierazo, Espiritu Santuaren suak irazekirik argi egiten zuala beren Aitaren biotzian.\nPREDIKATZEN DU FRANZISKOK\nASISKO ELIZA NAGUSIAN\nTXIT FRUTU ONAREKIN\nIgandetan juan oi zan Franzisko Asisko eliz nagusira. Larunbat arratsa igaro oi zuan pekatariakgatik errezatzen Jaunari. Txit ugari ta onak izan ziran Franziskoren itzaldi aiek eman zituzten frutuak. Asko ziran munduari agur eginta jarraitu ziotenak Franziskori.\nSeme berri oekin itzuli zanian Rivo-tortora, egin zien itzaldi au: «Nere anai txit maitiak, Jaungoikuak bere ontasunaz erakustera eman dit bere pamili au nai duala azi. Nik bada ezin nezaket toki estu onetan besterik artu. Biar degu lasago bat, bai Meza santua entzuteko, bai errezuak egiteko, baita ere guretako norbait illtzian lurpetzeko. Guazen beraz Obispo Jaunarengana, eskatu deiogun erri inguruko elizatxo bat. Ez balizaiguke eman, juango gera Subasio mendiko erlijiosuai eskatutzera». Etzeukan Obispu Jaunak Franziskori emateko moduko elizarik, beragatik esan bezela juan zan Subasio mendiko San Benitoren semietara, eta oek eman zioten Santa Maria Aingeruen edo Porziunkulako eliza. Kopetako izerdiarekin lenago Franziskok berak zuzendu zuan eliza Mariaren amoriuagatik, orain Ordenako lenbizikua izan dedin Mariak ematen dio Franziskori. Nork adiarazi gure Santuaren biotzeko poza? Ezin somatu zuan zerekin ta nola pagatu San Benitoren semiak egin zioten mesede aundi ura. Urtero esker onakin batera, oroimengarri biali oi zizten sasko bat arraitxo.


Habeak dioenez, Udalak "negozioa lehenesten" du - Uztarria (Azpeitia)\nHabeak dioenez, Udalak "negozioa lehenesten" du\n2005ko mai. 23a, 15:05\nUdalean lurraren erabilpenaren inguruan hartzen ari diren hainbat erabaki kritikatu ditu Habeak\nEtxebizitza eskubidearen inguruko kanpaina abiatu du Azpeitiko ezker abertzaleak (www.urola-kostakohitza.info)\nUdalean lurraren erabilpenaren inguruan hartzen ari diren hainbat erabaki kritikatu ditu Habeak: "Landetan Arcelor egiten ari den handitzea, Loiolabiden etxebizitzak egiteko eta Larringo eremuan industrialde bat egiteko erabakiak daude hor, besteak beste".\nAzken hilabeteetan Udalean Arau Ordezkatzaileak eztabaidatzen ari dira, baina zenbait gai dagoeneko Udalak erabaki ditu. "Zenbait erabaki potolo eztabaida horretatik kanpo hartu dira. Eta, Arau Osagarrien eztabaidak lurraren erabilpenean du eragin nagusia, beraz herriko behar nagusien ondorioz egin behar genituzke arauen aldaketak", dio Habeako Iñaki Errazkinek. Arau Ordezkatzaileen eztabaidan udal ordezkariek bakarrik parte hartzen dute, baina Habeakoen ustez herritarrek ere hor egon beharko lukete, "beste zenbait herritan bezala, esaterako Orion eta Zarautzen".\nBehar bakoitzari ematen zaion tratamendu desberdina salatu zuen Habeak. "Loiolabiden 300 etxebizitza baino gehiago egitea erabaki da. Proiektuak sustatzaile pribatuak izango ditu, eta ondorioz han egingo diren babes ofizialeko etxebizitzak sustapen pribatukoak izango dira. Eta etxe horiekin ere negozioa egingo dute. Esku pribatuei erraztasunak eman zaizkio eta Udalak ondo kontrolatutako babestutako etxe duinak egiteko aukera polit bat galdu du". Habeak etxebizitza eskubidearen aldeko kanpainari ekin dio egunotan, eta esku-orriak banatuko ditu herriko postontzietan.\nUdalak, Larrinen industrialdea egiteko erabakia hango lur jabeekin hitz egin gabe hartu izana salatu zuen Habeak. "Gainera, Udalak lur horiek espropiatzeko aukera du". Larrinen ondoan dagoen Larreko eremua industriarako prestatuta egon arren geldirik dagoela ere adierazi zuen Habeak. "Hori esku pribatuetan dago, eta Udalak inoiz ez du planteatu han esku sartzerik".\nSistiaga-errekako harrobiko espropiazioak ere martxan daudela azaldu zuten. "Hango bizilagun eta lurjabeek ere ez dute nonbait Udalaren errespeturik merezi".\nAzpeitia bat | 2005-05-24 : 10:05\nZer esan nahi du honek, Etxe beltxen egitekotan diren babestutako etxeak, orain ere promozio munizipalekoak direla babes ofizialekoak izan beharrean? ze prezioan izugarrizko aldea dago!\nNeu | 2005-05-24 : 12:05\nIñok ba al daki noiz hasi ber dan izena ematen? Baten batek baldin badaki esan faorez!!! Mertzi


18 lan eskaintza, laneratzeko arazoak dituztenentzat - Txorierri - Aikor.eus\nAikor aldizkaria 2018-11-13 14:54\nTxorierriko Udalek, Mankomunitateak eta EGAZ Txorierrik enplegagarritasuna sustatu nahi dute bailaran eta, horren haritik, azaroaren 12tik 23ra bitartean zabaldu dute 18 lan-eskaintzatan izena emateko epea. Jarduera hori Lanbide-Euskal Enplegu Zerbitzuaren enplegua sustatzeko tokiko ekintzetarako laguntzen deialdiaren baitan dago. Eskaintzek arreta berezia ematen diete laneratzeko arazo larriak dituzten pertsonei.\nKontratatzen diren lagunek onura publikoko edo gizartearen intereseko jarduerak egingo dituzte. Kontratuak gutxienez hiru hilabetekoak izango dira, lanaldi osoko edo partzialekoak, gutxienez lanaldiaren % 50. Lan-eskaintzak administrariei, teknikariei eta peoiei daude zuzenduta, eta Lanbide-Euskal Enplegu Zerbitzuak kudeatuko ditu EGAZ Txorierrirekin batera. Interesa dutenek Lanbideko Bilboko egoitzan (Katalunia kalea 1, 3. 48105 Bilbao) eta EGAZ Txorierrin (Txorierri Etorbidea 46, 13A Sondika) egin beharko dute izen-ematea, 09:00etatik 13:00etara. Agiri hauek aurkeztu beharko dituzte: errolda-ziurtagiria, NANa eta lan-bizitza eta prestakuntza-tituluak, halakorik izanez gero.\nEskaintzetara jo ahal izateko, izangaiek langabezian egon beharko dute, baita enplegu-eskatzaile gisa Lanbiden inskribatuta egon ere. Halaber, ez dira aurreko deialdietan kontratatutakoak izango eta kontratazioen % 30 diru-sarrerak bermatzeko errentaren (DSBE) titularrentzat edo onuradunentzat izango dira. Gainerako kontratazioak 35 urtetik behera edo 45 urtetik gora duten eta kontratatu aurreko 180 egunetan enplegu-eskatzaile gisa inskribatuta dauden pertsonentzat izango dira; edo 55 urtetik gorakoentzat, edo denbora luzean langabezian daudenentzat, edo gizartetik baztertuta geratzeko arriskua dutenentzat. Horrez gain, kontratatutako pertsonen % 40 baino gutxiago emakumezkoak izango dira eta kontratatuko guztien % 15, 55 urtetik gorakoak.


XXE erako ahultasuna IBMren InfoSphere Information Server-en | BCSC - Zibersegurtasun Euskal Zentroa\nXXE erako ahultasuna IBMren InfoSphere Information Server-en\nArgitalpen data: 2019/02/12\nIBM InfoSphere Information Server: 9.1, 11.3, 11.5 eta 11.7 bertsioak\nIBM InfoSphere Information Server on Cloud: 11.5 eta 11.7 bertsioak\nKritikotasun altuko ahultasun bat aurkitu da, eta hori baliatuz erasotzaile batek informazio sentikorra eskura lezake, edo memoriako baliabideak kontsumi litzake..\nIBMk gomendatzen du XML inportatzeko aukera ez erabiltzea. Horren ordez, ADD botoia erabiltzea komeni da informazioa gehitzeko.\nXML bat inportatzea beharrezkoa bada, inportatu aurretik XML fitxategia eskuz egiaztatzea gomendatzen da. DTD/DOCTYPE atal bat baldin badago, edukia egiaztatu behar da kode susmagarririk dagoen antzemateko.\nIBM InfoSphere Information Server ahula da XXE (XML External Entity Injection) erako erasoen aurrean XML datuak prozesatzen direnean. Urruneko erasotzaile batek ahultasun hori balia lezake informazio sentikorra agerian uzteko edo memoriaren baliabideak kontsumitzeko. Ahultasun horretarako CVE-2018-1727 identifikatzailea erreserbatu da.


Bizkaie!, Bizkaierazko Aldizkari Elektronikoaren barrikuntzak - bizkaie.biz\nBerbatxat eta bizkaiera.net\nBerbatxat, txateorako Bizkaie! Aldizkariak emoten deutsuen aukerea\nDenporea konturatu barik joaku, eta hasikerako egonezina, nerbioak eta dudak badoaz desagertzen. Bizkaie! Aldizkariak be egin dau bere ibilbidetxua. Honezkero zortzi hilebete joan dira; pasa dan apirilean, aurkezpen ekitaldi ofizialagaz batera 0 zenbakia sareratu genduan eta orain, zemendiaren 15ean, 14. zenbakia irakurri zeinkie http://www.bizkaie.biz helbidean. Hasikeran aurreratu gendunez, asmoak geldiro-geldiro doaz beteten eta orain hilebete batzuk berbea emon geuntsuen bizkaieraz txateetako aukerea emongo genduana, bizkaieraz zein ganerako edozein euskalkitan edo batuan txateetako aukerea, ze alde horretatik ez dogu mugarik ezarri gura, Bizkaie! Bizkaierazko Aldizkari Elektronikoa izan arren. Tarte horretan ez gara geldi egon; gauzak ondo aztertzen ibili gara, eta jakin arren euskeraz txateetako ohitura edo jokera larregirik ez dagoana, 'Berbatxat' martxan ipintea pentsau dogu. Hori bai, orain arte, 'Botazinoak' ataleko iruzkinetan eta 'Irakurlearen Txokoan' irakurleen artean saltsea egon da momentu batzuetan eta, egia esan, gure irakurleen arteko komunikazinorako beste tresna bat baino ez da 'Berbatxat'. Aldizkariaren hasikerako orrian zein ganerakoetan, goiko aldean ikusiko dozuen 'Berbatxat' logoan klik egin, IRC applet programea instaletako baietza emon eta atoan hasiko zarie txateetan. Hemendik aurrera ikusiko dogu gure artean berbaldunik edo barbalapikorik dagoan ala ez.\nBeste alde batetik, http://www.bizkaiera.net webgunea be aurkeztu gura deutsuet. Sarean udatik dago ikusgai, baina zemendiaren 15etik aurrera Bizkaie! Aldizkaritik be zuzenean hara joateko modua izango dozue. Bizkaiera.net webgunean mendebaldeko euskerearen ganeko kontuak jasoko dozuez modu arin eta errazean: geografia, historia, literaturea, loturak, bibliografia eta bestelakoak. Bizkaiera.net webgunean ikusten diran edukiak ez dira behin betikoak izango, eta geldiro-geldiro atal barriak gehitzen eta orain dagozanak aberastuten joatea da asmoa.\nBizkaie! Aldizkaria zein bizkaiera.net webgunea Bizikai Alkarte Kulturalaren umeak dira. Bilbon egoitzea dauen irabazi asmorik bako alkartea da Bizikai eta bere helburu nagusiena euskerea, kasu honetan mendebaldeko euskerea sustatzea da.


29 herritar omenduko ditu Udalak ahotsak.com ekintzan laguntzeagatik - Elgeta - Goiena.eus\n29 herritar omenduko ditu Udalak ahotsak.com ekintzan laguntzeagatik\nLarraitz Zeberio Lekuona 2009-01-19 19:32\nHilaren 23an, barikua, egingo dute omenaldi ekitaldia Espaloia Kafe Antzokian. Euskal Herriko hizkerak eta ahozko ondarea berreskuratzeko proiektu batean lagundu dute\nElgetako Udalak 29 herritarri omenaldi ekitaldia egingo die hilaren 23an, barikua. Espaloia Kafe Antzokian izango da 18:30ean hasita. Omenaldia izateaz gain ahotsak.com izeneko proiektuaren aurkezpena ere egingo dute bertan.\nEuskal Herriko ahozko ondarea eta herri hizkerak katalogatu eta hedatzea da proiektu horren helburu nagusia. Horretarako 84 herrietako adineko jendea elkarrizketatu eta euren euskara eta bizipenak jaso dituzte, tartean 29 elgetarrenak. "Nabarmen aldatzen doaz gure berba egiteko moduak, ohiturak. Elgetako euskarak daukan aberastasuna galduz doa eta esango nuke gaizki erabiltzen dela batez ere gaur egungo belaunaldien artian", adierazi du Ana Gillegi euskara eta kultura zinegotziak. "Teknologia berriek ematen diguten aukera ezin hobe hau aprobetxatu nahi izan da, ondare hori danon eskura ipintzeko, ikasteko, ez ahazteko".\nProiektuaren ardura Deba Ibarreko Badihardugu Euskara Elkartearena da, Elgetako Goibeko elkartea parte dela. Grabatuta gelditu dira egindako elkarrizketa guztiak eta materiala horrekin dagoeneko argia ikusi dute Iban Arantzabalek egindako Elgetako Aditz Taulak eta Alberto Telleriak landutako Elgetako mapa toponimikoa.\nGrabazio guztiak, gainera, www.ahotsak.com webgunean daude eskuragarri. "Materiala hori, aurrerantzean, edozein lan filologiko edo linguistikoa egiteko jasota geldituko da. Arrasto bat gordeko dugu Elgeta gerra aurretik zer izan zen jakiteko. Gerra aurreko kontuak artxibatuta geldituko dira", adierazi du Elgetako Aditz Taulen egile Iban Arantzabalek.\n"Eduki hori guztia, bestalde, libre lagatzea erabaki da www.ahotsak.com webgunearen bitartez. Ez da beste ikerketa zientifikoetan bezala gertatutako ikerlariak berarendako gordetzen duela jasotako materiala".\n29 parte hartzaile\nElgetan 29 lagunek hartu dute parte proiektu horretan. "29 hizlari mila biztanleko herri batean kopuru polita da", esan du Arantzabalek. "Jendeak euskara laguntzeko proiektua dela ulertzen duenean ateak zabaltzen ditu, besteak beste zentsura bizi izan dutelako".\nKondaira zaharrak, eskolako kontuak, baserriko lanak... askotariko gaiak izan dituzte hizpide Elgetako elkarrizketatuek. Lanabesen izenak, deitura toponimikoak... gauza asko jaso dira eta beste asko artxibatuta geldituko dira etorkizunean erabilpen bat emateko.\nHilaren 23ko ekitaldian grabazio horietako batzuk ikusteko aukera egongo da Espaloian. "Elgetako alkate Oxel Erostarbek ongi etorria eta eskerrak emango die euren ahotsakin parte hartu duten herritarrei", azaldu du Euskara eta Kultura zinegotzi Ana Gillegik. "Elgetako aditza eta grabazio batzuk erakutsiko dira jarraian eta Elgetako ahotsak proiektua aurkeztuko da. Bertan izango dira, Iban Arantzabal eta Badiharduguko ordezkari bat Ostian, parte hartzaile bakoitzari egindako grabazioa emango zaio. Amaitzeko lunch-a egingo dugu". Herritar guztiak daude ekitaldian parte hartzera gonbidatuak.\n1. Luis Altzuaran\n2. Isabel Arantzabal\n3. Antoni Arantzabal\n4. Rosario Arantzabal\n5. Sebastian Arantzabal\n6. Arantzazu Arantzeta\n7. Miren Arantzeta\n8. Angeles Arantzeta 'Ermentarikua'\n9. M. Luisa Arantzeta 'Ermentarikua'\n10. Jose Luis Arantzeta\n11. Bernarda Arizmendiarrieta\n12. Nati Arrieta\n13. Endrike Astola 'Beizu'\n14. Sebastiana Atorrasagasti\n15. Juanita Beretxinaga\n16. Miren Lorea Billar\n17. Migel Elkoro 'Asurtza'\n18. Antoni Elkorobarrutia\n19. Candido Elortza 'Azula'\n20. Juan Erostarbe\n21. Begoña Arantzeta\n22. Juana Errasti\n23. Jose Luis Gallastegi\n24. Antonio Iturricastillo\n25. Leandro Maiztegi\n26. Juan Ramon Irazabal\n27. Lucio Sarasketa\n28. Juan Untzetabarrenetxea 'Zezia'\n29. Ramon Zabala 'Sanders'


Egitezko Ekintzailetzako Master Dualak esperientzian oinarritutako prestakuntza eredua proposatzen du eta Unibertsitatearen, enpresen eta bertako ekintzailetza eta berrikuntzako ekosistemako erakundeen arteko lankidetzaren gainean, ikaskuntza inguruneak eskaintzen ditu.\n1. MODULUA. Ekintzailetza esperientzia garatzeko oinarriak\nLehenengo modulu honetan, gaiak enpresek proposatutako benetako erronken bidez landuko dira. Erronkek berrikuntzarekin lotura izango dute. Parte hartzaileek, lantaldeetan antolatuta, erronka horiei heldu beharko diete, Unibertsitateko zein enpresako irakasle-bideratzaileak ondoan edukita.\nErronkari erantzuteko DESIGN THINKING lan metodologia erabiliko da. Metodologia aproposa da erronketarako proposamen sortzaileak pentsatzeko, nahiz eta erronka horiek zerikusirik ez izan produktu edo zerbitzu baten diseinuarekin. Prozesuan zehar, eta zeharka, sormena lantzen da.\nLan saioak askotarikoak izango dira: azalpenak ematekoak, kontzeptuak aplikatzekoak, inspirazio emaileak, aurkezpenak eta feed-backa, eta lortutako ikaskuntzan sakontzekoak.\n2. MODULUA. Ekintzailetza gaitasunen garapenean sakontzea.\nModulu honetako gaitasunak garatzeko, astero, gai jakin baten inguruko saio trinkoak antolatuko dira. Esparru kontzeptual batetik abiatuta, ekintzailetza proiektu batean aplikatzea bilatuko da.\n3. MODULUA. Egitezko ekintzailetzako proiektua garatzea.\nParte hartzaileek benetako proiektu bat garatuko dute, enpresa laguntzaileek edo sistemako beste eragile batzuek proposatutakoa. Proiektuak talde nahasietan landuko dira, proiektuaren beraren ezaugarrien arabera.\nLanerako iradokitzen den metodologia LEAN START UP izango da. Metodologia horrek prozesuak diseinatzen ditu efizienteagoak izateko eta proiektu ekintzaile orok abian jartzean dituen arriskuak gutxitzeko. Lan prozesu ez lineala da, arina eta iteratiboa; diseinu osoan zehar, erabakiak hartzeko aukera ematen du, hurbilpen txikiez baliatuz.


Zoriak zori | Kirola | Berria\n2013ko uztailak 23\nGaltzear zuen emozioa berreskuratu du San Miguel ligak. Oriotarren patroia horiz gainjantzi da konturatzerako; non eta etxean! Diskurtso zuhurrarekin segitu arren, ziur naiz mirotzen aldageletan badagoela beste sentipen bat: «Goazen koroaren bila!». Badituzte dohainak. Urdaibaik, erdi gerizpean, muturrean segitzen du beti; eta ez du liga irabazteko xedean aukera zipitzik galdu oraingoz. Argi txoekin! Hondarribia, kostata, baina bertan geratzekotan sartu da lau onenen artean; eta orain kostako zaie beste hirurei Ama Guadalupekoari txopa erakustea. Bestalde, bigarren txandako laukotea dago; eta laurek dute, eguraldi aldaketaren zain egon gabe, estropadak goiko postuetan bukatzeko gaitasuna. Horrek guztiak, banderen lehiari ez ezik, ligaren nondik norakoari ere modu nabarmenean eragin dio. Ligako lehenengo zortzien arteko aldea hain baita txikia, liga irabazteko faboritoetako batek nahikoa duela akats txikiena egitea, bere arerio zuzenekiko puntu mordoxka galtzeko.\nHorixe gertatu zaio Kaikuri, ia-ia. Ohitu gintuen mailaren azpitik ibilita, liga bukaerara arte galduko ez zuela zirudien abantaila galdu zuen ustekabean. Eta igandean, gauzak bere lekura itzuli nahita, karelean kolpea joko zuela ematen zuenean, zoritxarreko maniobra egin zuten kanpoko balizan. Eta batek baino gehiagok esango zuen: «Hori zorte txarra!». Ni ez naiz inor hori zorte kontua izan zen edo ez esateko. Baina zaila zait sinestea justu gertatu zen unean gertatzea kasualitatea izan zenik. Zurinagak berak onartu zuen gero ziaboga estu hartzera joan zirela. Eta normala da, arerioak gainera baitzetozkien. Jakina da estutasuna tosta-lagun eskasa izaten dela; eta areago hainbeste jokatzen den une horietan: ziabogetan. Gauzak ondoegi egin nahi izateak horixe dakar sarritan. Hori bai; okerraren ondorengo lan ona bai ez zela zorte kontua izan! Eta gaitz erdi, horregatik. Kaiku da oraindik ere faborito nagusia. Baina igandekoak uste baino gauza gehiago esan zizkigun; eta horregatik berreskuratu du zirrara ligak.


Ehunka aditu bilduko ditu Lege-Soziologiakoaren kongresuak - Debagoiena - 2014-05-21 - Goiena.eus\nEhunka aditu bilduko ditu Lege-Soziologiakoaren kongresuak\nAne Elordi 2014-05-19 11:00\nOñatiko Lege-Soziologiako Nazioarteko Erakundearen 25. urteurrena dela eta, maiatzaren 21etik 23ra kongresua egingo dute. Egitasmoak 200 parte-hartzaile baino gehiago bilduko ditu, mundu mailan lege-soziologia arloan ezagunak direnak.\nMaiatzaren 21ean, goizeko 9:00etan, egingo da kongresuaren irekiera saioa, eta agintari akademiko eta politikoak izango dira bertan, artean, Iñigo Urkullu lehendakaria. Oñatiko unibertsitate zaharreko atarian izango da irekiera ekitaldia, eta jarraian, inaugurazio saioa Aula Magnan egingo da; Iñigo Urkullurekin batera, Josu Erkoreka Justizia kontseilaria, Iñigo Lamarka Arartekoa, Nekane Balluerka Graduondo eta Nazioarteko Harremanetako errektore ordea, Mikel Biain Oñatiko alkatea, Bakartxo Tejeria Gasteizko Parlamentuko burua eta Adam Czarnota Lege-Soziologiako Nazioarteko Erakundearen presidentea.\nOñatin egingo da kongresua, eta Lege-Soziologiako Nazioarteko Erakundearen egoitza izango da erdigunea, baina herriko beste toki batzuetan ere ekintzak egingo dira, esaterako, Udalean, Kultur etxean eta erretiratuen etxean.\nEgitasmoan parte hartuko dutenek sei saioen artean aukeratu ahal izango dute. Lege-Soziologiakoaren arloan esanguratsuak diren gaiak jorratuko dira, besteak beste, justiziara sarbidea, hezkuntza juridikoa, genero ikasketak, desberdintasun sozialak eta justizia erakundeak eta gazte delinkuentzia. Kongresuaren helburua da erakundeak nazioartean, herri zein eskualde mailan dituen ezaugarri komunak bateratzea. Hori dela eta, lege-soziologiakoaren inguruan eztabaidatuko da, eta etorkizunari egingo dioten begiratuak garrantzia berezia izango du. Itxiera ekitaldia ostiralean izango da, maiatzaren 23an, 17:15ean, Aula Magnan.


Vignol - Wikipedia, entziklopedia askea.\nKantonamendu canton of Tannay\nSaizy, Dirol, Flez-Cuzy, Metz-le-Comte, Monceaux-le-Comte, Nuars eta Teigny\n25 (%40.3) 37 (%59.7)\nVignol Frantziako udalerria da, Nièvre departamenduan dagoena, Borgoina-Franche-Comté eskualdean. 2013an 86 biztanle zituen.\n2007an Vignol udalerrian erroldatutako biztanleak 86 ziren. Familiak 36 ziren, horien artean 12 pertsona bakarrekoak ziren (8 bakarrik bizi ziren gizonak eta 4 bakarrik bizi ziren emakumeak), 12 seme-alabarik gabeko familiak ziren eta 12 seme-alabak dituzten bikoteak ziren.\n2007an 89 etxebizitza zeuden, 39 familiaren etxebizitza nagusia ziren, 36 bigarren erresidentzia ziren eta 13 hutsik zeuden. Etxebizitza guzti hauek 89etxeak ziren. 39 etxebizitza nagusietatik 35 bere jabearen bizilekua ziren, 3 alokairuan okupaturik zeuden eta 1 doan lagata zegoen; 2 etxek gela bat zuten, 4 etxek bi zituzten, 7 etxek hiru zituzten, 7 etxek lau zituzten eta 19 etxek bost zituzten. 28 etxek euren parking plaza propioa zuten azpian. 19 etxetan ibilgailu bat zegoen eta 13 etxetan bat baino gehiago zituzten.\nVignol udalerriko biztanleria-piramidea 2009an .\n2007an lan egiteko adina zuten pertsonak 56 ziren, horien artean 42 aktiboak ziren eta 14 inaktiboak ziren. 42 pertsona aktiboetatik 40 lanean zeuden (22 gizon eta 18 emakume) eta 2 langabezian zeuden (1 gizon eta 1 emakume). 14 pertsona inaktiboetatik 4 erretiraturik zeuden, 4 ikasten zeuden eta 6 "bestelako inaktibo" gisa sailkaturik zeuden.\n2007an zeuden 3 komertzioetatik, 1 erauzte enpresa zen, 1 eraikuntza enpresa zen eta 1 garraio enpresa zen.\n2000. urtean Vignol udalerrian 10 nekazaritza-ustiategi zeuden, 1.104 hektarea erabiltzen.\nTeigny (2,3 km)\nSaizy (2,3 km)\nNuars (2,9 km)\nMonceaux-le-Comte (3,7 km)\nMetz-le-Comte (4,1 km)\nSaint-Didier (4,1 km)\nMoissy-Moulinot (4,4 km)\nDirol (4,9 km)\nRuages (5,1 km)\nNeuffontaines (5,7 km)\nLys (5,7 km)\nBNF: 15266573g (data)\nOrriaren azken aldaketa: 18 urria 2021, 14:20.


Konferentzi erdi aldera hizlariak imintzio gogaitu batez begiratu zuen kabinarantz. Kabinan, traduktore simultaneoak trago azkar bat jo zion insalus urari, eta hizjarioari ekin zion: Hizlariak, hamargarren folioa apartatu zuen eskuin aldean pilaturiko beste bederatzien gainera.\n...«puntillismoa lizateke paisajeari orratzak sartzea»... itzuli zuen traduktoreak, zentzua piskat traizionatuz, eta orduan, zaztada batek jo zituen entzule kaskodun baten belarri biak. Kabinara begira jarri duk!, —esan zuen berekiko traduktoreak—. Kontuz!, ea gezurrak kontatzen dizkiodala pentsatren duen. Erne ez banabil, kaskodunen zalapartak hizlaria bera ere esnatuko zidatek!\nBaina folio bi pasata gero, asperraren asperrez, edozer esaten hasi zen traduktorea. Ia ez bakarrik gezurrak, zegoeneko bere interpretazio hutsak botatzen zizkien tinpanoetara. Eta halere, publiko konplazituak, kaskodunak eta hainbakoak, hamairugarren folioa jan zuen inolako enpatxurik gabe. Hizlariak bazeuzkan oraindik postrerako gordeta beste zenbait konklusio teoriko paisajearen estetikaren gairean. Paradisu teoriko batean aurkitu daitezkeen fruitu imajinarioak bezain umotuak eta diztiranteak. Oso kontutan hartzekoak eta azpimarratzekoak, haren hitzetan.\nNola baina, soportatuko zuen traduktorearen zerebelo erdibituak halako jargoi idorra pitzatzeko arriskurik gabe? Ziztadak eta durundio obsesibo bat hasi zitzaion lehenik; gero mailuotsa edo antzeko zerbait lokietan. Eta ezin izan zuen gehiago: kaskoak kendu eta mikroa itxi zuen. Belarriak minduta zeuzkan kaskoen presioagatik eta oraindik ere urruntzen doan trenaren burrunba bezalako bat entzuten zuen. Begiratu zuen kristaletik eta kaskodun guztiak ikusi zituen adi, ez ostera hizlariari, berari baizik. Denak zeuden ahozabalik, begiekin galdezka, eta zeozer esan behar zien derriorrez, gutxienez atxakiren bat; tripalak edo txixalarria edo amnesia bapateko batek hartu zuela. Eta ez zen ordea, mikroa irekitzera ausartzen. Izerditan jarri zen. Gero arnasa moztu zitzaion. Entzule batzuek kaskoak kenduta zeuzkatela ohartu zen, eta horietxek ziren gainera insistentziarik zorrotzenaz begiratzen ziotenak. Aulki jiratorioan batera eta bestera mugitu zen urduri. Ez zekien zer egin.\nOrduan berariz mugitu zitzaizkion begiak hizlariarengana; hark, badanik ere ez, erritmo onean jarraitzen zuen bere lanean. Kaskodunen ondoezaz konturatzeke. Silaba bakoitzari are eta enfasi monokordeagoa ezarriz, ahobeteko zitak eta aipuak eginez, arnasa hartzeko ere astirik gabe. Momentu labur hauetan ordea, agian kaskorik gabe hobeto entzuten zuelako edo, hizlariaren ofizioaz liluratu zen traduktorea. Hain fin kunplitzen zuen bere lanarekin, hain eruditoki moldatzen zituen sententziak eta pazientzia, hain, hain... ze, kurioski, momentu batzuk aurrerago sentitutako lanialdia ere ahaztu egin bait zuen.\nEta lasaitasun arraro batek hartu zuen bete betean. Ezer gertatu ez balitz lez. Eta, edozein palkotan eserita legokeen ikusle-entzule patxarosoa sentitu zen liluraldi hari esker. Ez zitzaion ez gutxi ez asko inporta kaskodunen erreakzioa. Zelogreban deklaratu zen automatikoki. Gutxienez, harik eta hizlaria isildu arte.\nOrduan, satisfazioz arnasa hartu eta kristaletatik zehar paseiatu zuen begirada; kaskodun bakanen bila zebilen. Eta begira nondik, oh! harridura, bat bera ere ez zegoen kabinara begira. Konprenitzen ez zuten hizkuntzako jargoi hura entzuten zeuden, oso gustora antza, jartzen zuten aurpegikera intelijentetik juzkatu zuenez traduktoreak. Eta paisaje bati begira zeudela imajinatu zuen. Paisaje teoriko bati. Eztulik ere ez zitzaien ateratzen, eta oker ez bazuen kontatu, aretotik ez zen inortxo atera. Gaitzerdi. Eskerrak. Hizlariaren paisajean murgildurik zeuden denak.\nZigarro bat piztu zuen orduan, eta segidan botila hartu eta ur txorrotada bota zuen basora. Ura eta kea nahasteak nonbait izugarrizko biokimika prozesoren bat sortarazi zuen traduktorearengan, ze kolpera eta inolako esplikaziorik gabe, sekulako adorea etorri bait zitzaion. Publikoa dominatzeko kapaz sentitzen zen. Zerbait esan behar diet —bururatu zitzaion—, ikusiko dute oraingoan. Kaskoak altzoan eukita ere, entzungo didate boza iztarretan marmarka, eta berriz ipiniko dituzte. Entzungo didate, bai horixe!\nEta entzun zuten:\n«...Barra, barra, barra, pit,... klap! Piloto gorria piztu dut panelean. Lasai egon. Ez kezkatu. Parkatu. Ez kabreatu. Jaun andereok, entzun eta lasai egon. Irrati interferentziak sartu zaizkigu. Teknikoaren ustetan normala da honelakoak gertatrea. Ez kezkatu.»\nKaskodunak bekokia tximurtzen hasi ziren.\n«...Sondikako weathereporteroek diotenez, ezin da esplikatu ari duen euritea, zientziak ez bait du esplikaziorik. Beraz, Santabarbarari nobenak egitea da bururatu zaien neurri bakarra...»\nAtsozahar kaskodun batek errosarioa atera zuen kokodrilozko poltsatik.\n«...Bilboko ura ez da potablea —deklaratu zuen alkateak txanpan kopa altxatuz, Osasun Publikoaren arduradunen txostena irakurri ondoren. Bestalde, bere txoferrak jakinarazi digunez, 'Oi ur, oi ene lur, luperatua...' tarareatuz egin omen zuen etxerainoko bidea...»\nHirugarren hiladako laugarren butakan zegoen neska kaskodunak enpeinu handiz ekin zion hatzazalak jateari.\n«...Gaur goizean, lendakariak aditzera eman duenez, orain denok dakigu zer zen IZB planaren funtsa: untzigintza birmoldatzeko asmoz eta hiritar naufragoak salbatzearren, injenieritza nabalaren ohizko diseinoak aldatuko dira eta txapeloker flota berriak fletatu. Txapeloker untzi modelo berri honek —jarraitu zuen—, abantaila handiak eskaintzen dizkigu, modelo zaharrak ez zituenak, zeren hiru branka izatean hiru direkzio simultaneotan nabiga bait dezake...»\nKaskodun gehienek irribarreari eutsi zioten, lehendakariaren deklarazioak txistea zirelakoan.\n«...eta orain entzule maiteok, estudioko bigarren kabinatik koneksio zuzenean jarriko zaituztegu benetan aparteko pertsonalitate birekin...»\nHelikopteroko kabinako panelean piloto gorria piztu zen simultaneoki.\n«...Maiestate agurgarriak, atrebentria gehiegi ez bada, zelako paisajea ikusten da hortik goitik?»\nErrege jaunak eta erreginesa andereak kristaletatik zehar begiratu zuten. Paisajea lur koloreko aintzira bat zen handik goitik. Eta euria ari zuen oraindik atergabe.\n«...hemendik goitik katastrofikoa baldin bada, nolakoa ote da hor behean... zaudetenontzat...»\nEta piloto gorria itzali zen bapatean. Gero trumoiotsa. Moztuta zeuden linea guztiak. Kaskodunak belarriei igortzika zeuden, eta kabinatik ikusita bazirudien trumoiotsa eta interferentzia absurdo haiek uxatu nahirik zebiltzala oraindik. Hizlariak ia desgogora agurtu eta eskertu zuen publikoa, folioak biltzen zituen brtartean. Gero, portafolioan konprimitu zuen bere konferentzia. Aldegin zuen. Publikoak ere aldegin zuen. Eta traduktorea geratu zen bakarrik kabinatik sala hutsera begira. Ez zuen bere publikoarekin atean topo egin nahi. Horregatik zegoen itxaroten, denak joan arte. Ur guztia edan zuenean, butakazko paisaje hartara azken aldiz begiratu eta kalera atera zen. Kanpoan euria ari zuen oraindik.


jesuita falsifikatzailearen pintzel luzea aitor azurki Iraultza faltsifikazioen bitartez. Azken hiru hamarkadotan dozenaka margolan faltsu eman ditu Mark Landis faltsifikatzaileak AEBetako hamaika museoetan. Trukean dolar bat ere eskuratu gabe. Egungo faltsifikatzaile handienetakoa dugu. Artea plagiatzailea edo iraultzailea dela zioen Paul Gauguin margolariak; baina, zer gertatzen da biak uztartzen direnean? Hau da Mark Augustus Landis (Virginia, AEB, 1955) faltsifikatzaileak –nahita edo nahi gabe- erdietsi duena: Ameriketako Estatu Batuak asaldatu ditu artelan ospetsuen bere kopiekin. “Gure garaiko arte-faltsifikatzailerik emankorrena” izendatu du New York Times egunkariak. FBI bera ere atzetik eduki du. Izan ere, makina bat instituzio estatubatuar engainatu baitu gutxienez azken bi hamarkadotan, bere gurasoen izena emanez, Picasso, Daumier eta Signac bezalakoen artelan faltsifikatuak donatuz. Gurasoen izenean, tori gezurra! Hala ere, kalean da Landis, aske, ez baitu, antza, deliturik. Baina, nola liteke hori? Honatx istorioa:\nEzbairik gabe, Matthew Leininger erregistratzailearen izenarekin loturik egongo da betirako Mark Landisen izena. Oklahomako Arte-Museoko erregistradorea zen Leininger 2007an. Egun batez, gizon misteriotsu batek Louis Valvat margolariaren artelan bat donatu zuen. Landis bera zen. Esku zabalik hartu zuten hasieran; baina berarekin aurrez aurre izan ondoren, “asmo ilunak” ezkutatzen zituela sumatu zuen; jarrera bereziko gizona zen. Susmagarria oso. Hala, Leininger bere kabuz kasua ikertzeari ekin zion, besteak beste, estatubatuar museoetara hots eginez. Eta emaitza bat-batekoa izan zen: gizon arraro horrek Oklahomako museoari emandako margo berdin-berdina zuen Savannah Arte- eta Diseinu-Unibertsitateak. Tranpa desestalita: margolari famatuen hamaika margolan berdin AEBetako hainbat instituzio txikietan zeuden, denak Landisek utzitakoak azken bi hamarkadotan.\nHori gutxi balitz, faltsifikatzaileak 2009tik 2012ra mozorroturik lau goitizen erabili zituen bere gezurrak borobiltzeko: Steven Gardiner, Mark Lanois, eta Arthur Scott zein James Brantley; azken biokin apaiz jesuita gisa. Elizaren izenean, tori gezurra! AEBetako bazter guztietara zabaldurik zuen engainua. Harri eta zur, denok gure buruari egiten diegun galdera bera egin zion Leiningerrek: “Zergatik?”. Izan ere, Landisek ez baitzuen sekula bere jardunetik xoxik irabazi. Ondorioz, ez du deliturik. Hori dela kausa, poliziak ezin atxilotu du Landis. Gurasoei izen ona ematearren egiten zuela diote batzuk, askotan ere euren izen faltsuak emanda. Ohorearen izenean, tori gezurra!\nHortaz, hona bigarren galdera: filantropia ote gezurtero honen xedea? Erantzuteko, nor bera baino hobe: “Gauzok ikusteak bost axola dit. Ikusita ditut jada. Hori ona dela esaten duenik ba al da? Bai, hori ona litzateke”. Filantropiaren izenean, tori gezurra! Eskizofrenia-tratamenduan izan zela diote. Bipolarra omen orain.\nHirugarren galdera segidan dator: “Zenbat instituzio engainatu ote ditu?”. 17.000 instituzio izaki AEBetan… Auskalo! Jada askok badakite Landisek engainatu dituela, baina mutu geratu dira, euren hankasartzea ez onartze aldera.\nGauzak horrela, Financial Times egunkariak 2011ean gizon honen maula argitara eman zuen, bere aitormenarekin batera. Baina, horrek ez zuen Landisen engainu-grina eten, alderantziz baizik: gaur egun bere faltsifikatzaile-ibilbidearekin jarraitzen du; bosgarren ezizen batekin. Egungo artelan faltsifikatzailerik handiena bere horretan dirau. Aske. Engainatzeko prest. Nor ote hurrengoa? Kontuz!


Kashbad | Esan Ozenki Records\nKutsu arabiarreko izena duen talde hau 1991n sortu zuten, Errenterian (Gipuzkoa). Hardcoretik abiatuta, intentsitate eta melodia handiko kantuak idatzi zituzten, baina, horrez gain, abeslari Sorkun Rubio izateak asko lagundu zien. Zer esanik ez, Euskal Herriko rockean sexuen arteko berdintasunaren aldeko bidea zabaldu zuten, askorentzat eredu bihurtuz. Taldeak hiru disko grabatu zituen eta 2001. urtean desegin zen, baina 2007an berriz elkartu zen hiru kontzertu emateko.\nEuskal Herrian Jingo de Lunch, Bad Brains eta halako taldeak hain ezagunak ez baziren ere, doinu gogorrei neska ahotsa gehitzeak erraztu egin zuen onespen zabala jasotzea. Nonahi jotzen hasi ziren, eta Esan Ozenki diskoetxea haiekin harremanetan jarri zen. Horren ondorioz, Negu Gorriak, Banda Bassotti, Radio Bemba eta beste talde batzuekin egin zituzten emanaldiak. Are gehiago: Egin Txotx lehiaketako finalera heldu ziren 1996an.\nKashbäd (Esan Ozenki, 1996) Kaki Arkarazorekin grabatu zuten, Azkarateko Katarain estudioan. Ordurako Gorka Lazkano (baxua) batu zitzaien taldera, eta Txus ordezkatu. Hamabost kantu grabatu zituzten, horietatik bost maketatik berreskuratuta. Hardcorea batez ere, eta reggae apur bat: "Hegaz" kantua izan zen ospetsuenetako bat. Manolo Gilek lagundu zien diseinu grafikoan, eta diskoaren haria lurra eta askatasuna ziren. Dagoeneko, Kashbad gelditu ezin zen makina zen, eta bidean ikasi behar izan zuten, beraiek gerora aitortu egin zuten moduan: "Hasieran ez genituen zuzenekoetarako tabla nahikorik, eta kontzertu handiak eman behar izan genituen. Behin baino gehiagotan pentsatu genuen maketa azkarregi grabatu genuela" (1).\nHurrengo urtean, 1997an, Iban Jimenezek taldea utzi zuen, eta, atsedenaldi baten ondoren, laukote gisa jarraitu zuten, gitarra bakarrarekin. Distantzia bigarren diskoa ere (Esan Ozenki, 1997) Kaki Arkarazorekin grabatu zuten. Izenburuarekin irudikatu nahi izan zuten hirietan denok fisikoki gertuago baina benetan banatuago gaudela. Hardcore azkarra apur bat alboratu, eta, rocka oinarri hartuta, bestelako erritmoak lantzen hasi ziren. Hala ere, reggaeren bat ere aurki daiteke bertan, eta, PI.L.T. taldeko Rafa Rueda eta Xanperen laguntzarekin, "Lau hatz" kantua idatzi zuten, Saharako hassania dialektoan. 11 kantuez gain, diskoak bost pieza instrumental gordetzen ditu ezkutuan. Bitxikeria gisa eta musika ikuspegia zabaltzen ari ziren seinale, zuzenean Pixies taldearen "Isla de encanta" jotzen hasi ziren. Euskal Herri osoan ez ezik, Bretainian eta Italian ere kontzertuak eman zituen taldeak.\n1999ko martxoan, hirugarren diskoa izango zenaren kantuak idazten hasi zirenean, Gorka Lazkano atxilotu eta espetxeratu egin zuten. Taldekideak zer egin ez zekitela gelditu ziren, baina, azkenean, aurrera egitea pentsatu zuten. Eta Karlos Osinaga (Lisabö) batu zitzaien behin-behineko ordezkapena egiteko. Behin abestiak prestatuta, ordura arte besteak beste PI.L.T. eta Zea Mays taldeekin lan asko egindako Jose Lastraren Tio Pete estudiora jo zuten. Hesiak (Esan Ozenki, 1999) izan zen emaitza, eta ordura arteko abiadura eta amorruari buelta eman zioten: kantu pop (post)rockeroagoak idatzi zituzten, intentsitatearekin gehiago jokatuz; eta lanak kutsu triste eta pentsakorragoa dauka, seguruenik, Gorkaren hutsuneak eraginda. Hala ere, diskoaren aurkezpen kontzertuetarako askatu egin zuten taldekidea, eta luze gabe berreskuratu egin zuen bere lekua taldean. Hala, ohiko kideekin, Gasteizko Gaztetxearen aldeko Gaztetxeak martxan!! bildumarako "Zuen eskaparateetan" kantu berria grabatu zuten, taldeak utzi duen azkeneko alea. Epe laburrera taldeak agur esan zuen, eta taldekideek hainbat proiekturi eutsi zieten: Sorkunek, Fermin Muguruza laguntzeaz gain, bakarkako hiru disko kaleratu ditu, Onna (Metak, 2002), Duna (Metak, 2005) eta Sorkun & Vicepresidentes (Pias, 2008); Txiki Peiremans+ eta Lau Itzal taldeetan ibili da; eta Gorka Sesma, Lau Itzal-en aritu ostean, gaur egun The Hot Dogs! taldeko soinu teknikaria da.\nHorrez gain, 2007ko udazkenean hiru kontzertu bakarrik egiteko elkartu ziren: Bilboko Kafe Antzokian, Errenteriako Zumardian eta Gasteizko Gaztetxean.


Amor Incondicional - BASQ1571 - Basque(Navarro-Labourdin)NT - Bíblia Online\nEcen hala Iaincoac onhetsi vkan du mundua, non bere Seme bakoitza eman vkan baitu, hura baithan sinhesten duenic gal eztadin, baina vicitze eternala duençát.\n3 Ceinén artean guc guciec-ere noizpait conuersatu vkan baitugu gure haraguiaren guthicietan eguiten guentuela, haraguiaren eta gure pensamenduén desirac: eta naturaz hiraren haour guinén berceac-ere beçala.\n4 Baina Iainco misericordiaz abratsac bere charitate handi gu onhetsi gaituenagatic,\n5 Eta bekatuz hilac guinelaric, elkarrequin, Christez viuificatu vkan gaitu, ceinen gratiaz saluatu içan baitzarete:\nEta gauça gucién gainetic çuen artean charitate affectionezcoa duçuelaric: ecen charitateac estaliren du bekatuén anhitztassuna.\nBaina çuey diotsuet dançuçuenoy, Onhets itzaçue çuen etsayac: vngui eguieçue gaitzesten çaituzteney.\nBenedicaitzaçue çuec maradicatzen çaituztenac: eta othoitz eguiçue oldartzen çaizquiçuenacgatic.\nBada Iaincoaren iustitiá, Iesus Christen fedez sinhesten duten gucietara eta gucién gainera: ecen ezta differentiaric batre: ikussiric ecen guciéc bekatu eguin dutela, eta Iaincoaren gloriaren falta diradela.\nEta iustificatzen dirade dohainic haren gratiaz, Iesus Christ Iaunean eguin içan den redemptioneaz:\nHunetan eçagutu vkan dugu charitatea, ceren harc bere vicia guregatic eçarri vkan baitu, guc-ere beraz gure viciac anayeacgatic eçarri behar ditugu.\nCharitatea patient da, benigno da, charitatea ezta inuidioso: charitateac eztu insolentiaric, eta ezta hancen:\nEztu deshonestateric eguiten, eztabila bere probetchuén ondoan, ezta despitatzen: eztu gaitzic pensatzen:\nGuc hari on daritzagu, ceren harc lehenic onhetsi baiquaitu gu.\nEcen miraz iustoagatic nehor hiltzen da: baina aguian norbeit ventura leite cembeit vnguieguilegatic hiltzera.\nBaina certificatzen du bere charitatea gu baithara Iaincoac, ceren oraino bekatutara abandonnatuac guinela, Christ guregatic hil içan baita.\nEzta bidegabeaz alegueratzen, baina alegueratzen da eguiaz.\nGauça guciac pairatzen ditu, gauça guciac sinhesten ditu, gauça guciac speratzen ditu, gauça guciac suffritzen ditu.\n1 Coríntios 13:6,7\nHunetan manifestatu içan da Iaincoaren gureganaco charitatea, ceren bere Seme bakoitza igorri vkan baitu Iaincoac mundura, harçaz vici garençát.\nHunetan da charitatea, ez ceren guc onhetsi dugun Iaincoa, baina ceren harc onhetsi baiquaitu gu, eta igorri vkan baitu bere Semea gure bekatuacgatic appoinctamendu licençát.\nNorc separaturen gaitu gu Christen amoriotic? ala tribulationec, ala hersturac, ala persecutionec, ala gossetec, ala billuci içatec, ala perilec, ala ezpatac?


•\tEuskararen erabilera normalizatzeko Legearen 40. urteurrenaren atarian, mintegi mamitsua antolatu dute gaur Bilbon Sabino Arana Fundazioak eta Euskaltzaindiak. Jardunaldian, legearen printzipioak, helburuak, ekarpenak, gabeziak eta eraginkortasuna aztertu dira. •\tHizkuntzalariek, soziolinguistek, unibertsitateko irakasleek, erakunde publikoetako eta euskal kulturaren munduko ordezkariek euskara biziberritzeko bide berriak jorratu dituzte mintegian, Euskararen Legeak berak ematen dituen aukerak azterturik.\nBILBO (2021-07-15). Euskararen biziberritzerako bidea aurrera doa gizartearen esparru guztietan, baina oraindik ere erronka handiak eta askotarikoak gainditu behar ditugu etorkizunari begira. Testuinguru horretan, Sabino Arana Fundazioak eta Euskaltzaindiak mintegi bat antolatu dute euskarak esparru berrietara iristeko aurkitzen dituen eragozpenak identifikatzen saiatzeko.\nEuskararen erabilera normalizatzeko Legearen 40. urteurrena beteko da 2022an, eta aitzakia horrekin legearen printzipioak, helburuak, gabeziak eta eraginkortasuna aztertu dira gaur Sabino Arana Fundazioaren egoitzan. Gainera, parte hartu duten hizkuntzalariek, politikariek, unibertsitateko irakasleek eta euskal kulturaren munduko ordezkariek euskara biziberritzeko bide berriak agertu dituzte.\nJardunaldiaren atarikoan, Mireia Zarate Sabino Arana Fundazioren presidenteak nabarmendu du Legea egun ere esparru “behinen eta funtsezkoa” dela euskararen estatusa garatzeko. Azpimarratu du, baita, euskararen erabilera normalizatzeko “tresna eragingarria” izan dela. “Badakigu aipaturiko legeak hizkuntza-eskubideak aitortzen dizkiela herritarrei gaineratu du Zaratek, eta eskubideok bermatzeko eginbeharrak ezartzen dizkiela EAEn egoitza duten administrazioei. Badakigu, halaber, euskararen ezagutza datuak zelan bilakatu diren azken berrogei urteotan, baina, legea indarrean dagoenetik eskaintzen digun euskarri juridikoa aintzat hartuta, galdera ugari sortzen dira, eta galdera horiei erantzuna emateko antolatu dugu mintegi hau”.\nOndoren, Andres Urrutia euskaltzainburuak gogoratu du euskararena “oinarrizko dema” duela herri honek, eta hori “zuzenbideko kontu hutsa” baino gehiago dela, alegia, “gizarte osoari dagokiona”. “Horrexegatik da txalotzekoa jardunaldi honen diziplinartekotasunaren ikuspegia”, esan du euskaltzainburuak, gonbidatuen profil desberdinak seinalatuz.\nBeste alde batetik aldetik, Miren Dobaran Eusko Jaurlaritzako Hizkuntza Politikarako sailburuordeak gogoratu du euskal autogobernuaren lehen urratsetako bat izan zela Euskararen Legea aldarrikatzea, “lehentasunezko trataera emanez” euskararen auziari. Honela, “herritarren eskubidetzat hartu zen euskaraz hitz egitea eta ezarri zen administrazio desberdinen ardura zela eskubide hori ziurtatzea”. Legea bizikidetzarekin lotu zela ere gogoratu nahi izan du Dobaranek, eta ordutik ahalbidetu dituen aurrerapenak zerrendatu ditu, tartean, “euskal hedabide publikoen eta Hezkuntzaren abiapuntu” izan zela azpimarratuz. “Etorkizuneko erronka erabileran datza”, onartu du sailburuordeak, eta Jaurlaritza erronka horri aurre egiteko prest dagoela esan du, “baliabide berriak eta tresna eraberrituak” baliatuz, hain zuzen.\nMintegiko lehen hitzaldia Josu Erkoreka Segurtasun sailburu eta lehendakariordeak eman du, Euskara Administrazioan. Lehen urratsak izenburupean. Erkorekak euskarak administrazioan izan duen bilakaera gogoratu du, Errepublika garaiko dekretuetatik hasi, 80. hamarkadako ahaleginekin jarraitu eta egungo egoera nahasiari helduz.\nErkorekak Euskal Autonomia Erkidegoko Justizia Auzitegi Nagusiak Irungo 12 udaltzain-lanposturi ezarri zitzaizkien hizkuntza eskakizunak bertan behera uzteko argitaratutako epaia aipatu du lehendabizi, harriduraz aipatu ere: “Euskararen Legea duela 40 urte onartu zen eta, hainbeste urte igaro ostean, nola egon gaitezke beti-betiko leloen inguruan beti-betiko eztabaidetan? Errepublika garaian, Calvo Sotelok bideratutako arau baten itzalpean egin ziren deialdietan euskal administrazioan lan egiteko euskara gaitasuna eskatzen zen. 90 urte beranduago badirudi zailtasun gehiago daudela”. Honela, diskriminazioaren itzala ikusteko “obsesioak” bizirik dirauela esan du sailburuak.\nAtzera eginez, Euskararen Legea ezartzerakoan sortu ziren galderak eta zalantzak gogoratu ditu Erkorekak: “Bere garaian, galdera honi baietza eman genion: posible al da gurea bezalako herri elebidun batean administrazioan euskara ere jakin behar dela ziurtatzea euskaraz ez dakiena diskriminatu gabe? Baina galderari baietza eman ostean, bestelako galderak sortu ziren: Langile publikoen ehuneko zenbati eskatu dakioke euskarazko profila? Eta zer euskara maila eskatu behar zaie?”. Galdera horien erantzunak astiro-astiro etorri dira, zailtasun ugari izan zirelako bidean, tartean, Auzitegiek jarritako trabak: “Auzitegi Gorenak hainbat epai eman zituen esanez ezin dakiokeela eskatu funtzionario izan nahi duenari euskara profila, diskriminatzen zuelako euskaraz ez dakiena”.\nBada, funtsezko galdera horiei erantzuteko irizpideak zehaztu behar ziren eta horretarako lanpostuen zerrendetara jo zutela gogoratu du Erkorekak: “Modu objektiboan, gardentasunez eta proportzionaltasunez egiteko tresna horixe zen”. Bere garaian, Legeak aipatutako galdera horiei emandako erantzunak ere aipatu ditu, hots, populazio euskaldunaren neurri berean ezarri behar zela euskara administrazio desberdinetan, lekuan lekuko errealitatera egokituz; harreman zuzenetan zebilen funtzionarioari eskatu zitzaiola batez ere euskara profila garai hartan, eta baita lanpostu bakoitzari egokitutako euskara maila ezarri zela baita.\nGeroago, Joseba Lozano Herri Administrazioetan Hizkuntza Normalizatzeko zuzendariak hartu du hitza (Euskararen Legea eta normalizazio prozesua sektore publikoan). Euskararen Legearen oinarri nagusiak gogoratu ditu Lozanok eta azpimarratu du Lege honek izan duen garapena sektore publikoan. Ondoren, Administrazioko langileek eta arduradun politikoek aitortutako hizkuntza gaitasunak agertu ditu, grafiko bidez, datu esanguratsuak azaleratuz: hots, handiagoak eta zabalagoak direla lehenengokoen artean. Bestelako datuak ere erabili ditu Lozanok bere agerraldian. Esaterako, erakutsi du Jaurlaritzako sail eta erakunde autonomiadun guztiek, hiru foru aldundiek eta hiru hiriburuek daukatela euskararen plan estrategikoa, eta EAEko udalerritako biztanleen % 90,2 daudela euskara planen eraginpean.\nEuskararen Legearen bidetik etorri diren beste lorpen batzuk ere aipatu ditu Lozanok: “Administrazioko langileen hizkuntza gaitasuna gero eta handiago da; erabilera plan bateratuak dauzkagu administrazio gehienetan; Hizkuntza Ofizialak Erabiltzeko Irizpideak erakunde askotan onartzen ari dira; euskararen kudeaketa integratuaren kultura hedatzen ari da poliki-poliki gure Administrazioan...”. Hori bai, dena ez da abantea, eta horrela onartu du Lozanok: “Funtzionario askok gaztelaniaz hitz egitera behartzen dute herritar euskalduna; Administrazioko prozedura gehienak gaztelania hutsean izapidetzen dira...”. Etorkizunean nondik nora jo behar den ere erakutsi du: “Administrazioak eredu eta jarraibide izan behar du normalizazio prozesuan eta beste sektoreei lagundu behar die, sozio-ekonomikoei batez ere; Hizkuntza Politika bakarra behar dugu Sektore Publiko osoan, eta planak sinplifikatu egin behar ditugu; Hizkuntza Ofizialak Erabiltzeko Irizpideak izan behar dira gure plan guztien oinarria; Administrazioko langileak jakin behar du hizkuntza erabiltzeko eskubidea ez dela berea, herritarrarena baizik; edonork ulertzeko moduko euskara erabili behar dugu; testuak jatorritik euskaraz sortu behar dira, eta ez itzuli; itzultzaile neuronalak gehiago baliatu behar ditugu, eta abar...”\nLozanoren ondotik, Lasarte-Oriako Udaleko Euskara Zerbitzuko arduradun Iñaki Arrutik Udaletik Euskararen Legeari begira izeneko hitzaldia jorratu du. Era beran “baikor eta kritiko” agertu da Arruti, eta gogoratu nahi izan du “hizkuntza gertaera sozial bezala onartu behar dela”, eta, hortaz, udalerria “hizkuntza politika egiteko leku naturala dela”.\nEra berean, 1982an baino askoz hobeto gaudela onartu du, baina agian ez 2012an baino hobeto. “Hedapen geografikoari erreparatzen badiogu, euskara udalerri gehienetara hedatu da; hiztun kopuruak ere gora egin du... (...) Hala ere, zailtasun handiena hedapen funtzionalean ikusten du, hots, irakaskuntzan, administrazioan eta komunikabideetan”.\nEuskararen Legeak udal bakoitzak bere hizkuntza politika egitea ahalbidetu duela adierazi du Arrutik, udal guztientzako minimo batzuk eginaraziz, baina gehitu du kasu askotan gauza bat dela Legeak ahalbidetzen duena eta beste bat egiten dena. Alegia, lidergo politikoa aktibatzeko premia dugula esan du Arrutik. Ziurtasun juridikoa ere “eskastu” gin dela esan du (“legezko esparrua murriztu zaigu”), eta Erkorekak egin lez, oraintsu Irunen gertatu dena gogoratu du.\nErronka berriei aurre egiteko errezeta batzuk ere jarri ditu mahai gainean: euskararen inguruko legeria berritu; berdintasuna ziurtatzeko ulermena unibertsalizatu, legera eramanez; eta diskriminazio positiboa garatu.\nHurrengo hitzaldia Begoña Pedrosa Eusko Jaurlaritzako Hezkuntza sailburuordeak eman du: Jakin eta ekin: esan, izan, ozen. Pedrosa baikor azaldu da azken hamarkadetan Hezkuntzak egin duen bidearekin, eta azaldu du pandemia garaian ere asko ikasi dutela: “batez ere, ikasleak erdigunean jarri behar direla ikusi dugu, eta, horrekin batera, irakasleen esku-hartzea oso garrantzitsua dela, eurak direlako benetako zimendua, ikasleak motibatzeko eta hiztun proaktiboak sortzeko ahalmena dutenak, hizkuntza ohiturak aktibatzeko gaitasuna dutenak. Horregatik, irakasleen garapenerako espazio eta aukera berriak sortu behar ditugu”.\nGarai berriek erronka berriak ezarri dituztela nabarmendu du, eta horiei aurre egiteko “konpromiso berriak hartu eta marko berriak ezarri” behar direla adierazi du sailburuak. “Bide hori batera egin behar dute erakundeek eta gizarteak, osagarritasun horretan baitago arrakastaren gakoetako bat”. Bestelako kontuak ere aipatu ditu Pedrosak, tartean, ikerketak sozializatu beharra, familia profil desberdinetara egokitu beharra, kultura transmisioan gehiago eragin beharra, inguru digitalari adi egon eta esparru hori elikatu beharra...\nHezkuntza-arlotik joan barik, Iñaki Etxezarreta Debagoieneko Arizmendi ikastolako zuzendariak Aurrera, beti aurrera leloaren ildoan ardaztu du bere mintzaldia. Ideia solte batzuk bota ditu hasieran: “Hezkuntza euskaldunak gizartea eraldatu du”; “Hezkuntza-politika euskaldun baten beharra”; “Estaturik ezean, garabidea euskaldunen ekintzan”; “ekintzak ez du beti historia egiten, baina gizartea egiten du...”.\nOstean, euskararen hezkuntzak izan duen ibilbidea errepasatu du, ikastolen mugimendua erdigunean jarriz. “Ikastolen asmapena euskal gizartearen lorpen izugarria da, eskola antolatzeko modu berria, berrikuntza sozialaren berrikuntza paradigmatikoa izan zen”. Eta gogoratu du lortu genuela “Hezkuntza euskalduna arrakastatsua izatea”. Ostean, erakunde publikoek hartu zuten txanda, Euskararen Legea onartuz. Etxezarretak aitortzen du Legeak eskola ekintzan eta unibertsitatean eragin nabarmenak izan zituela. Honela, habitus herritarra eta habitus instituzionala uztartu ziren, eta Hezkuntza sistemaren bidez “hiru belaunaldirako” euskararen biziraupena ziurtatuta dagoela azpimarratu du euskaltzaleak.\nHots, “habitus herritar eta instituzional baten ondorioz ondasun erkidea dugu. Gizartea egituratzen duen estrategia bat daukagu esku artean. Eta hau da gure habitus berria: ondasun erkidea”. Hortik abiatuta, “habitus garaikide hau eguneratzea eta kudeatzea” dagokigula esan du. Eta etorkizunerako zera planteatzen du Etxezarretak, “Hezkuntza euskaldunaren lege berria, estrategikoa, progresiboa eta adostua”.\nIbone Bengoetxea EiTB Mediako zuzendariak euskarak ikus-entzunezkoetan eman dituen 40 urteei buruz hitz egin du, EiTBren ikuspegia erakutsiz. Gogoratu du EiTB “ia ezerezetik eraiki” zela, “ikus-entzunezkoetan esperientzia zuten profesional gutxirekin, instalazio hala-moduzkoekin, traba legalak tarteko...”. Orduko ahaleginak bere fruituak eman zituela ere esan du Bengoetxeak, “euskarak bultzada handia” jaso zuela. Esan du, baita, 2002. urtean inflexio plana egin zuela EiTBk, baina atzetik ibili zela beti, besteei begira. Gero, EiTBk aurretik ibiltzeko anbizioa izan zuen (Nahieran, EiTB.eus,...), eta orain beste inflexio puntu batean daudela onartu du: “Plan estrategiko berria prestatzen ari gara gaur egun zer egin behar dugun jakiteko. Aldaketa sozial handiak bizi ditugu, garapen teknologikoak eta digitalizazioak eragin itzela dute, eta horri guztiari adi gaude, Europatik datozen tendentziei erreparatuz. Eta, batez ere, hauxe da ikusten dena: Ikus-entzunezko sektorea zatikatuta dago; tokiko hedabide asko desagertzeko arriskuan daude; plataforma handiak nagusitzen ari dira; eta bestelako arriskuak ere badira (Fake news-ak eta abar). Transformazio erritmoa zoratzekoa da, zaila da gaur egungo gizartearen ezaugarriak argi eta garbi definitzea, ezin dugu hemendik bost urtera ikus-entzunezkoen kontsumoa nolakoa izango den jakin, baina prestatuta egon nahi dugu”.\nIldo horretan, inguru digitalean erronka izugarria daukatela onartu du Bengoetxeak: “Bai, erronkak handiak dira, baina EiTB-k hor egon behar du, gazteek euskaraz kontsumitzea nahi badugu. Horretarako, EiTBko edukiak hiru elementu izan behar ditu: kalitatea, interesa eta sinesgarritasuna. Bide horretatik doa ezarri berri dugun plataforma erraldoia, OTT bat, euskal Netflix bat, edonork ulertzeko, eta nahiko genuke plataforma hau nazioarteko leiho bat izatea, besteak beste, euskal talentua bultzatzeko. Betiere kalitatezko ekoizpenak sortuz, baina eskuratzeko errazak izango direnak”.\nAzkenik, Iban Arantzabal TOKIKOMeko presidenteak hitz egin du. Hasieran, Arantzabalek toki komunikabideen bateragunearen nondik norakoak eskaini ditu: 29 bazkide dira, 250.000 irakurle dituzte paperezko hedabideek; 350.000 erabiltzaile plataforma digitaletan... Eta pandemia garaian datu hauek gora egin dutela adierazi du: “Aitortu zaigu gure lana eta eskertzen dugu”. “Erabiltzaileen asebetetze inkestak dio gertuko informazioa gustuko dutela azpimarratu du Arantzabalek, eta balorazio orokorra 4,82koa da (1-6rakoan). Horrez gain, toki hedabideen pluraltasuna ere eskertzen dute erabiltzaileek. Gure DNAn egon behar du horrek, pluraltasunak, sinesgarritasunarekin batera, jakina”. Eta kontu bitxiak ere azaleratu ditu inkesta honek, Arantzabalen esanetan: “lehen euskaraz argitaratzen genuelako irakurtzen gintuen jendeak, baina orain gertuko informazioa ematen dugulako irakurtzen gaituzte”.\nTOKIKOMen filosofia azaltzen ere saiatu da euskaltzale gipuzkoarra: “Batetik, zero kilometrokoa da tokiko produktua, gure produktua, gure istorioen notarioak baikara; bestetik, erabili behar ditugu multinazionalak, baina ez gaitzatela beraiek erabili -zentzu horretan, burujabetza behar dugu, sare sozialak ez baitira saldu diguten plaza publikoak-; eta, gure ustez, lokala da oraina eta etorkizuna, ez globala”.\nEuskararen Legeak tokiko hedabideak hauspotu dituela onartu du, “hiztun komunitatea erdigunean jartzen lagundu duelako”, eta esan du etorkizunean ere funtsezkoa izango dela gizarte eragileen eta erakundeen arteko elkarlana.\nComments (0) Number of views (2809)


Egiluzko proiektuarekin aurrera egiteko hautuan berretsi dira Hondarribiko Gaztetxeko kideak\nHondarribiko Udalarekin izandako elkarrizketen berri eman dute Hondarribiko Gaztetxeko kideek.\nArgazkia: Hondarbiko Gaztetxea\nHondarribiko Gazte Asanbladak apirilaren 19an eman zuen Egiluz jauregiaren birjabetzearen berri. Bertan jarri zuten martxan Hondarribiko Gaztetxe berria, eta ordundik, asanbladaz asanblada eta auzolanez auzolan aritu dira proiektua ehuntzeko lanetan. Hamaika jarduera ere egin dituzte; hala nola, hitzaldiak, ikus-entzunezkoen emanaldiak eta otorduak. Bestalde, apirilaren 23an jakinarazi zuten gaztetxeko lau lagun auziperatu dituztela birjabetzearen harira.\nPasa den ostiralean, maiatzak 10, agerraldia egin zuten Hondarribiko Gaztetxeko kideek. Egiluzen garatzen ari diren proiektuarekin aurrera egiteko hautuan berretsi ziren: "Elizak utzitako espazioa berreskuratu dugu, eta beharrezkoa ikusten dugu birjabetze hori. Hondarribiak gaztetxe bat behar duela ere argi dugu, eta behar horrengatik dena emateko prest gaude". "Ez gara hemendik mugituko", gehitu zuten.\nElkarrizketak Hondarribiko Udalarekin\nPrentsaurrekoan Hondarribiko Udalarekin izan dituzten elkarrizketen berri eman zuten gaztetxekoek. Azaldu zuten udaletxera bertaratu zirela "proiektua azaltzeko" eta udalekoen "zalantzak argitzeko". Dena den, nabarmendu zuten ez zirela "negoziatzeko" bildu haiekin: "Gune autogestionatua da hau eta horrela izaten jarraituko du, ez dugu inongo loturarik nahi instituzioekin".\nUdalekoek esan zieten "beti egon direla gazteen kezkei kasu egiteko prest", baina gaztetxeko kideen arabera, hori "ez dator errealitatearekin bat": Egia balitz udala gure mesedera dagoela, ez ginateke puntu honetan aurkituko". Izan ere, prentsaurrekoan salatu dute Hondarribiko Alde Zaharra "kontsumorako produktu turistiko bihurtu" dutela, "herria ustela eta itzalita dagoen bitartean". Egiluz jauregia prozesu horren adibide bat dela nabarmendu dute, urte luzez "zabortegi modura utzita" egon baita. Beraz, eraikina birjabetzean eta gaztetxea martxan jartzean, "auzoari eta herriari bizitza eman" diotela iritzi dute gaztetxeko kideek.\nUdalak zein gaztetxeak "elkar errespetua" galdegin dute. Udalaren esanetan, gaztetxekoek "eskubide osoa" dute "beren kabuz proiektua aurrera eramateko": "Espero dugu hitz horiek zintzoak izatea, jakin badakigu udalak zeresana eta zeregina baduela, eta haren erantzukizunak momentu oro izango ditugu kontuan", gehitu dute.


Alkoholaren kontsumoa altua da Nafarroako gazteen artean - Nafarroa - euskalerriairratia.eus\nAlkoholaren kontsumoa altua da Nafarroako gazteen artean\nEuskalerria Irratia 2020-02-13 17:34\n‘Estudes’ inkestaren egin die Nafarroako Gobernuak 4 eta 18 urte arteko gazteei. Emaitzen arabera, alkoholaren, tabakoaren eta cannabisaren kontsumoa jaitsi egin da. Kezkagarriak diren kontsumo "adiktibo" berriak antzeman direla nabarmendu dute.\nAlkohola da gazteen artean gehien kontsumitzen den droga. Hala jakinarazi du gaur Nafarroako Gobenuak, bigarren hezkuntzako ikasleen droga-erabilerei buruzko ESTUDES 2018/2019 inkestaren aurkezpenean. Hamar ikasletik lauk modu intentsiboan kontsumitzen dute alkohola (asteburuetan, jaietan...) eta hamar ikasletatik zazpik modu erregularrean edaten dute alkohola.\nOsasun Publikoak ohartarazi du "adiktiboak izan daitezkeen" kontsumo berriak antzeman dituztela gazteen artean: dirua erabilita egiten den jokoa (%28,2 presentziala eta %11 online), Internetaren erabilera konpultsiboa (%16,5) edota zigarro elektronikoen erabilera (%10).\n52 ikastetxetako 2.353 ikasleri egin zaie alkohol, tabako eta cannabisaren kontsumoaren inguruko inkesta. 14 urterekin hasten dira gazteak bataz beste tabakoa eta alkohola kontsumitzen, cannabisa, berriz, 14,9 urterekin. Santos Indurain Osasun kontseilariak adierazi du gehiegizko kontsumoen aurrean gizarteak duen "permisibitate eta tolerantzia altua" landu beharra dagoela; batik bat alkoholarena.\nBeste substantzien artean alkohola da gehien kontsumitzen dena Nafarroan 14 eta 18 urte arteko ikasleen artean\n10 ikasletik ia 7k (%64,7 mutilak eta %66,2 neskak) kontsumitu egin du azken 30 egunetan. Kontsumo erregular hori %4 jaitsi da 2006tik.\n10 ikasletik ia 4k (%41,2 mutilak eta %42,6 neskak) aitortu du betekada edo binge drinking egin izana(5 edalontzi, kaña edo kopa edo gehiago ≤2 orduko denboraldian).\nMozkorraldi kopurua %30,3ko da. Adin horietan erdiak baino gehiagok bizitzan noizbait mozkortu dela aitortu du.\n3tik ia 1ek 14 urte zituela mozkortu izana adierazi du.\nTabakoa da gehien kontsumitzen den bigarren substantzia maiztasun-ordenaren arabera.\n4tik 1ek (%25,7) tabakoa erre du azken 30 egunetan. (2016an %29,7).\nEguneroko kontsumoa (intentsiboa) %10,1ekoa da (%9,2 neskak eta %11 mutilak), 2016ko zenbatekoa baino apur bat altuagoa (%9,7)\nCannabisa 5etik 1ek kontsumitu du azken 30 egunetan (%25,3 mutilak eta %15 neskak),\nKontsumo intentsiboa %4,2koa da (arazoak dituzten kontsumitzaileak edo arrisku handikoak CAST Eskalan).\nCannabisa tabakoarekin nahastuta kontsumitu ohi da gehien (%89,5); beraz, cannabisa kontsumitzeko arriskuei tabakoarekin loturikoak gehitu behar zaizkie.\nKokaina edo heroina bezalako bestelako substantziak galdetutakoen kopuru oso txiki batek hartzen ditu.\nAzken 30 egunetan, zigarro elektronikoak kontsumitu ditu gazteen %10,2ak (%14,1 mutilak eta %6,5 neskak)\nCIUS eskalaren arabera (Compulsive Internet Use Scale), Internetaren erabilera konpultsiboa %16,5ekoa da (%11,3 mutilak eta %21,9 neskak). 14 urterekin, erabilera konpultsiboa %13,7koa da, eta kopurua igotzen doa 16 urtera bitarte, hor jaisten hasten baita. Helduen orrialdeen bisiten zenbatekoa, astean, %38,8koa da mutilen kasuan eta %4,4,koa neskei dagokienean.\nBideojokoen erabilera altua da (%79).\nDiruarekin egiten den joko presentziala %28,2koa izan da 14 eta 18 urte arteko nerabeen artean, azken 12 hilabetetan (%38,8 mutilak eta %17,5 neskak). Aldiz, diruaren bidez online egiten den jokoaren presentzia azken 12 hilabetetan %11koa izan da (%18 mutilak eta %4,1 neskak). 2014ko datuekin alderatuta, apur bat igo egin dira bi kontsumoak, mutilen kasuan altuagoa da eta adinarekin gehitzen doa.


Indiako arkitektura - Wikipedia, entziklopedia askea.\n6Estilo inperial mogola\nIndiako arkitektura oso aberatsa eta askotarikoa izan da, historiaurretik garatu dena denboraren eta lekuaren arabera. Artearen historia Maurya dinastian hasi zen, K.a. III. mendean. Orduan hartu zuen indarra eta jarraitasuna. Aurretik, material galkorrak -zura, adreilua- erabili baitziren eraikinetan, ezer ez dago. Hala ere, Maurya dinastia sortu baino askoz lehenago, K.a. 2500-1500 bitartean, zibilizazio handi bat izan zen Indus ibaiaren ertzean, Mesopotamia eta Egiptoko zibilizazioak adinakoa hirigintzan. Ehun bat hiri eraiki ziren, Mohenjo-Daro eta Harappa, besteak beste.\n1 Indusko zibilizazioa\n2 Antzin aroa\n3 Aro Klasikoa\n5 Musulman eragina\n6 Estilo inperial mogola\nPutxua eta ureztatze sistema, Lothal.\nBainua eta komuna, Lothal.\nHiri haietan eta beste batzuetan egin diren azterketa lanetan era eta estilo askotako estatua txikiak aurkitu dira. Mohenjo- Daron, adibidez, terrakotazko estatua txiki mordo bat aurkitu zen, ama jainkosak deituak : bular eta lepoko handiak dituzte, besoak doi-doi zirriborratuak eta begiak, berriz, buztinezko tontortxo banatan zirritu baten gisa eginak. Baina aurkitu dira horiek baino era naturalistago batez egindako eskulturak ere : hareharri gorrizko giza soin bat Harappan eta brontzezko dantzari bat Mohenjo-Daron, adibidez. Eskultura guztiak txikiak dira, 20 cm luze gehienez ere. Zeramika zatiak ere aurkitu dira, irudi geometrikoez eta animalien irudi abstraktuez margotuak, eta baita terrakotazko zigilu zilindrikoak ere, animalia itxurakoak. K.a. 1500 inguruan ariarrak Indian sartu ziren eta haien mendean erori zen zibilizazio hau.\nSanchiko estupa handia (K. a. IV-I. mendeak).\nVihara (otoizleku) nagusia, Bhaja leizeak\nIndusko zibilizazioa erori zenetik Maurya dinastiaren inperioa hasi zen arteko garaiko oso arkitektura eta arte aztarna gutxi aurkitu dira ; ugari dira, berriz, orduko literaturaren lekukotasunak. Garai hartako lehenengo aldia, K.a. VI. mendea arte, brahmanismoaren garapenari eta goren uneari dagokio. Brahmanismoa ariarrek India inbaditu zutenean ezarritako gizarte eta erlijio antolaketa da, eta kastetan dago oinarritua. VI. mendean bizi izan ziren Indiako lehenengo bi erlijio eraberritzaile nagusiak : Buda (K.a. 558-478) eta jina (K.a. 540-468). Orduan hasi zen aro honetako bigarren aldia, aldi historikoa deritzana. Bai budismoak bai jainismoak eragin handia izan zuten Indiako zibilizazioan eta artean.\nK.a. 322an Maurya dinastiaren lehenengo errege Chandragupta (322-289 bitartean errege) Indiako inperioa fundatu zuen eta merkataritza harremanak izan zituen Pertsiako eta Greziako merkatari eta eskulangileekin. Hauetako asko inperioaren hiriburu Pataliputran (Patna, gaur egun) finkatu ziren.\nAsoka enperadoreak (K.a. 264-226) budismoa bultzatu zuen eta era horretan Maurya dinastiaren ospea handitu zuen. Enperadore hau budista sutsua izan zen, inperioan zehar sakabanatuta zeuden haitzei eta zutabeei buruzko ediktuetan agerian utzi bezala.\nEstupak dira aldi horretako eraikuntza budista ohikoenak, Indiako arkitekturako lehenengo harrizko eraikuntzak, gotorrak, esfera erdi baten formakoak, eta hilobi tumulu zaharren irudira eginak, nonbait. Estupak zirkulu formako oinarria du, eta esfera erdi baten itxurako kupula trinkoa gainean, unibertsoaren sinbolo gisa. Kupulan begiratoki bat izaten da baranda txiki batez inguratua. Erdian masta dago, hainbat diskorekin, zeinak handitik txikira eta zeharretara dauden jarriak, eguzkitako sakratu baten gisa. Eraikuntza osoa balustra sail batez inguratua dago, eta sarrera gisako lau atondo izaten dira behe erliebe aberatsez apainduak .\nK.a. 185. urtean Maurya dinastiaren azken erregea hil zuten, eta hainbat zatitan banatu zen inperioa. K.a. I. mendeko arkitektura eta eskultura inperioa zatitu ondoren eskualde bakoitzean sortu ziren joeren emaitza dira. Teknikak hobera egin zuen eta adreilu gordinaren erabilera zabaldu zen. Behe erliebeak egin ziren estupetako sarrera atondoak apaintzeko.\nK.a. II. mendean, estupez gainera, beste erlijio eraikuntza batzuk egiten hasi ziren, harkaitzean zulatuak. Bi eratako eraikuntzak ziren : catiya edo santutegiak, eta uitara edo monasterioak. Puntu erdiko arkua edo ferra arkua zuten sarrera gisa, eta zutabe ilarak barruan, benetako eraikuntzak antzeratuz. Haitzetako arte horretako eraikuntza garrantzitsuenak Bhajako santutegiak dira (Maharashtra), K.a. II. mendekoak.\nChandragupta I.ak (320-335) sortu zuen dinastia, eta Magadha (Ganges) eta Ganhdhara (Indus) eskualdeak bateratu zituen. Gupta enperadoreak budistak ziren, liberalak eta toleranteak erlijio higikundeekin, eta mezenas handiak literatura eta arte kontuetan. Aldi horretan landu zen arteari Gupta artea edo arte klasikoa esaten zaio, erreferentzia eta eredu izan baitzen hurrengo estiloentzat. Gupta artean iritsi zuen gorena arte budistak, baina artelan budistez gainera lan hinduistak ere egin ziren, eta garrantzi handikoak gainera.\nAjanta leizeetako sarreretako bat\nArkitektura hinduistak ez zuen estuparik egin, oin karratuko santutegiak baizik, zutabedun atondo batekin. Santutegiari erlaitzak erantsi zitzaizkion bata bestearen gainean, eta piramide mailakatu baten itxura hartu zuen. Santutegiak, barrutik, ganga poligonala izaten zuen oin karratukoa bazen eta kanoi ganga, berriz, angelu-zuzena bazen. Santutegi mota horrek eragin handia izan zuen Asiako hego-ekialdeko arkitekturan, eta tokian tokiko interpretazio artistiko eta erlijiosoen araberako aldaerak egin ziren.\nAjantako haitzuloak (Maharashtra), 1819an aurkituak, Gupta artearen haizpeko santutegi garrantzitsuenak dira. Hogeita hamar haitzulo dira, haitzartean bata bestearen ondotik eginak. Santutegi monasterio hau, aipagarria arkitektura eta eskultura lanengatik, margolanez apaindua dago, lehenengo aldiz Indiako artean. Ajantako monasterio budistako haitzulo horiek zulatzen K.a. II. mendean hasi ziren, budismoaren goraldian, eta K.o. VII.. endean bukatu zuten, Indiako budismoaren beheraldian. Haitzuloak leku bakartu eta babestu batean daude, haina merkataritza bideekin lotuak aldi berean, erromesei irispidea errazteko. Ajantako monje komunitatea aberastu egin zen oparien bidez, eta maileguak ematen zituen gizarte moduko bat bihurtu zen, harik eta, budismoaren gainbeheraren ondorioz, VIII. mendean erabat desagertu zen arte.\nAjantako horma lanetan, margotzen hasi aurretik lur burdintsu, gorotz, lasto eta animalia ilez egindako ore batez estaltzen zen horma. Orearen gainean erretxina eta argizarizko geruza bat zabaltzen zen gero, eta igeltsu eta karezko beste geruza mehe bat ondoren. Behin margoaren euskarria prestatuz gero, puntzoi baten bidez marrazkiaren zirriborroa irartzen zen, irudien ertzak beltzez edo gorriz margotzen ziren, eta formak kolorez betetzen. Bukatzeko, elefante letagin batez leuntzen zen margolana.\nAjantako margolanetan, irudiek ez dute itzalik, kolore lauak erabiltzen dira, eta marra gorriez adierazten da bolumena. Edozein gainaldetan margotzen zen, hormetan ez ezik sabaietan eta euskarrietan ere, baina kontakizunaren hari nagusia hormetan adierazten zen. Kontakizuneko irudiek, baina, bat egiten dute zokalokoekin eta sabaikoekin, ikuslea erabat inguratuz eta harrapatuz. Buda izaten zen gai nagusia, baina Guptaren gorteari buruzko irudiak ere azaltzen dira. Budismo dekadentea zen garai hartakoa. Budismoaren lehenengo garaietako aszetismoa alde batera utzita, estetika eta sentsualtasuna ziren nagusi.\nKhajuraho tenplu multzoa.\nIparraldeko printze gobernariak elkarren kontra borrokan hasi ziren inperioaren nagusitasuna eta batasuna lortzearren. VIII. mendearen bukaeran lau erreinu eratu ziren, zein baino zein ahaltsuago : Orissa, Bundelkhand, Rajputana eta Gujarat. Handik aurrera egoera baretzen hasi zen eta arte estilo bereziak sortu ziren iparraldeko eskualdeetan . Gero, X. mendean musulmanek Punjab eta Gujarat konkistatu zituzten eta Lahoreko sultanerria fundatu zuten. Bien bitartean, hegoaldean, bakean egon ziren, inbasio horietatik urrun, harik eta bi mende geroago musulmanak Ganges eta Indus osoan zehar zabaldu ziren arte, Delhiko sultanerriaren barruan.\nErdi Aroan santutegiak haitzean zulatzeari utzi zioten, eta harriz eta adreiluz egiten hasi ziren. Tenpluak ere konplexuagoak egin zituzten, santutegi edo cellaren aurretik pabilioia, atartea eta zutabeekiko aretoa edo mandapa zituztela. Tenpluaren gune nagusia osatzen zuten gela horien inguruan beste zenbait eraikin edo gela izaten ziren, tenpluko zerbitzarientzat eta bisitarientzat. Bigarren mailako eraikin horiek lau angeluko esparru zentrokideetan biltzen ziren tenpluko gune nagusiaren inguruan. Zenbait santutegitan gisa horretako bost esparru zentrokide ere eraiki ziren gune nagusiaren inguruan.\nOinaren eta aurretiko bistaren arabera bi motako tenpluak bereiz daitezke : Vimana eta Shikara. Vimana tenpluak oin angelu-zuzena du, eta zutabeekiko aretoa, atartea eta pabilioia, santutegi nagusiaren aurretik. Hainbat mailatan banatutako piramide itxurako estalkia du, erliebeez betea, apaingarri gisa. Shikara tenpluak, herriz, gune nagusiaz gainera, zutabeekiko areto bat du, eta atarteak eta pabilioiak aurrealdean eta alboetan, gune nagusiari erantsita, gurutze formako oina eratuz. Gela gehiago dituenean poligono edo izar formako oina izan dezake. Ojiba itxurako estalkia du. Bi tenplu mota horiek oinean eta albotiko bistan ez ezik, desberdinak dira sinbolismoan ere. Vimanak mendi sakratua sinbolizatzen du, jainkoaren bizilekua ; Shikarak, berriz, gorputz kosmikoa eta jainkozkoa.\nIndiako tenplu multzo inportanteena Erdi Aroan eraiki zen Khajuraho hirian, Indiaren erdialdean (Madhya Pradesh). Chandela dinastiaren hiriburua izan zen Khajuraho. Guztira laurogeita bost tenplu daude, Shiva, Vishnu, Brahma eta santu jainistei eskainiak. 925an eraiki zen lehenengo tenplua, Vishnuri eskainia, eta mende bat geroago bukatu zen azkena.\nTenpluak bi taldetan bereiz daitezke. Mendebaldeko taldean Shikara motako tenplu handienak eta ederrenak daude. Horien arteko Karzdariya Mabadeu da nagusia, Shivari eskainia. Ojiba formako estalkia du, eta 31 metroko garaiera. Aberaski apaindua dago Chandela estiloko eskultura hoberenekin. Vimana motako lehenengo tenpluak ez ziren oso handiak eta estalkiek, piramide formakoak, hiru maila zituzten gehienez. Eraikuntzok, baina, barrokismora jo zuten, apaingarriez hornitu eta teilatu garaiagoez estalirik. Tanjoreko Vimana tenpluak, adibidez, zeina XI. mendearen hasi baitzen, bi solairuko gorputz angelu-zuzena du, eta piramide formako eta hamahiru mailako teilatu garaia. Piramide itxurako teilatu hori, mendi sakratuaren sinboloa, gopura edo esparru sakratuetako ate handiak estaltzeko ere erabili zen. Gopura horietan piramide egitura lurretik gertuago hasten da eta askoz zutagoa izaten da.\nErdi Aroan tenpluen apaingarri erabili zen eskultura. Gizakien irudi biluziak egin ziren batez ere, eta gaia erotikoa izaten zen. Paisaia, herriz, gutxitan eta estilizaturik irudikatu zen, gizaki irudien errealismoari kontrajarriz . Gai erotikoak, hainbat eta hainbat aldiz irudikatua agertzen delarik erliebeetan, konnotazio erlijiosoak ditu Indian. Sexu harremana sorkuntza da, jainkoaren ekintza, beraz. Badira, baita ere, brontzezko estatua txikiak, argizari galduaren metodoaz eginak. Estatuok jainkoak irudikatzen dituzte gehienetan, eta animaliak, hodeiak edo beste atributu batzuk izaten dituzte irudi nagusiaren inguruan.\nErdi Aroko fresko apaingarrietatik oso gutxi gorde dira, eta egoera txarrean, gainera. Dekkango eskualdean daude gehienak. Ajantako pinturen aldean, kolore gutxiago erabiliz eginak daude eta gai herrikoiak azaltzen dituzte, paisaia eta jauregien marrazkirik gabe.\nMusulman eragina[aldatu | aldatu iturburu kodea]\nQutub Minar, islamiar arkitekturaren adibide nagusietako bat.\nMusulmanek Delhi hartu zutenean (1192) atal berri bat hasi zen Indiako eta indiar artearen historian, musulmanen mendean. Musulmanek hinduismoaren kontrako jarrera hartu zuten adierazpen plastikoari dagokionez. Meskitetan ez dago elementu esoterikorik, baina, hori bai, Mekarantz begira egon behar dute nahitaez.\nLehenengo meskiten oina Medinako profetaren lehenengo etxebizitzaren arabera egina zen. Egiturak, baina, Siriako eta Bizantzioko elizetan oinarritzen ziren, tronpek eutsitako arkuak eta kupulak zituztela. Meskitaren eraikuntza nagusiaren albo banatan dorreak zeuden, eta inguruan patio karratu zabal bat zutabekiko galeria batekin. Esparrura ate handi batetik sartzen zen.\nArte hinduistak ez bezala, Indiako arte musulmanak garrantzi handia eman zion hilak gurtzeko arteari. Askotan santu baten hilobia izaten da tenplu multzo baten erdigunea. Errege edo agintari baten mausoleoa meskitarik ospetsuena baino garrantzitsuagoa izan daiteke. Delhiko sultanerriak aginpidea galdurik, Jaunpur, Gujarat, Malva eta Bengalako erreinu independenteak eratu ondoren, lau estilo desberdin sortu ziren, arte musulmanaren eta hinduaren sintesi gisa.\nTaj Mahal mausoleoa, Agra (1631-1654)\nAkbar enperadore mogolak (1556-1605) Indiako inperioaren iparraldea atzera batzea lortu zuen. Errege tolerantea zen, eta erlijio guztietako artistez inguratu zen. Eklektizismo hori nabarmena da bere erreinaldian eginarazi zituzten eraikuntzetan. 1569 eta 1585 bitartean jauregi bat eraikiarazi zuen inperioko hiriburuaren ondoan, Fatepur Sikri-n. Jauregiko arkitekturan bi tradizioak nahasten dira : musulmana (arkuak, gangak eta patio zabalak), batetik, eta hindua (harri leuneko habeak, apaindurazko eskultura ugari eta sendotasuna), bestetik. Terraza asko egoteak eta parapetoek eta erlaitzek murruetan egiten duten itzalak horizontaltasun sentipena sortzen dute Fatepur Sikriko eraikuntzetan. Akbar-eko jauregiak Pertsiakoen antolaketa bera du, baina kanpoaldeko harri masa gorriak gotorleku itxura ematen dio.\nArte mogolaren monumentu aipagarriena Taj Mahal da. Hileta monumentu ikusgarria da. Shah Jahan enperadoreak (1627- 1658) eraikiarazi zuen Agra hiriaren kanpoaldean, bere emazte Murotaz Makalen gorpua gordetzeko, hamabosgarren semeaz erditzean hil baitzen. Arte mogolarena ez ezik Sortalde osoko monumentu aipagarrienetakoa da Taj Mahal. Eraikuntzaren fatxadak arku zorrotzeko leihoak ditu, eta erraboil baten itxurako kupula handi bat estalki gisa. Kupula handien albo banatan beste bi daude, txikiagoak. Multzo osoa inguratzen duen laukiaren kantoietan zilindro itxurako lau dorre mehe daude, kanpoaldera pixka bat makurtuak, lurrikararen batek eraitsiz gero, ez daitezen erori eraikuntza nagusiaren gainean. Eraikuntza marmol zuriz egina dago eta lore marrazkiez apaindua, simetria, ordena eta zorroztasun ikaragarriaz.\nDelhiko Gotorleku Gorria (1638)\nEnperadore horrek berak Delhin ezarri zuen gero bere inperioaren hiriburua.\n1638an Delhi osatzen dute zortzi hirietako zazpigarrena eraikitzen hasi zen : Shahjahanabad. Hiriak hareharri gorrizko harresi bat du inguruan eta hiribide zabal bat alderik alde. Lekurik altuenean meskita handi bat eraikiarazi zuen eta geroago Gotorleku. Gorria, luxuzko jauregi bat hareharri gorrizko harresiez inguratua, enperadorearen bizileku eta altxor inperialaren gordeleku. Harresiez barne marmol zurizko pabilioiak zeuden gorteko zeremoniak ospatzeko. Jauregi hartan bizi izan ziren enperadore mogolak ingelesek Delhi hartu zuten arte (1858).\nMogolen garaiko pintura Pertsiako eta Indiako pinturaren sintesi bat da. Akbar enperadoreak pintore maisuak ekarrarazi zituen Pertsiatik haren lantegian egitandien eskuizkribuak irudiztatzen ziharduten pintore hinduen irakasle izan zitezen. Miniaturak kolore bizi-bizikoak ziren, eta gorteko eszenak irudikatzen zituzten, jauregietan edota paisaia idealizatuetan kokatuak. Beste eskolak ere sortu ziren, baina lantegietan inperialetan egiten zenaren eraginpean egon ziren denak.\nSanta Catarina katedrala (1640), Goa.\nNew Delhiko North Block delakoa, gobernuaren egoitzetako bat (arkitektoa: Lutyens.\nChandigarh idazkaritza (arkitektoa: Le Corbusier).\nAkshardham te,plua Delhin, 2005an amaitua, munduko tenplu hindu handienetakoa.


Sexu joera anitzak eta feminismoa Ada Colauren gobernuan, bazterrak erdigune | Jendartean\nHasiera » Gizartea » Sexu joera anitzak eta feminismoa Ada Colauren gobernuan, bazterrak erdigune\nBizitzaren Zikloa, Feminismoa eta LGTBI Saila sortu du Ada Colauk Bartzelonako Udal gobernu berrian. Kritikak jaso ditu erabakiak, bazterreko kolektiboak bazterreko eta ikusezin izaten jarraitzea nahi duelako hainbatek.\nBazterrak zentral bihurtzen, ertzetako aniztasuna garrantzitsu eta ikusgarri bilakatzen ez du lan samurra izango Colauk.\nBazterreko eta ikusezin, gay-ak onartzen dituztelako, baldin eta “lumarik” gabekoak badira, heteroarauak jarraitzen badituzte, bikote harreman klasikoak badaramatzate; emakumeek boterea eta zentralitatea lortzea normaltzat dute, baldin eta patriarkatuaren eta kapitalismoaren balioak bere egiten badituzte; etorkinei ongietorria ematen diete, baldin eta haien jatorriko kulturei uko egiten badiete; euskara maite dute, baldin eta gatazka sortzen den aldiro atzera egiten badu, bigarren –hirugarren– mailako hizkuntzatzat badu bere burua…\nBalore kontserbadoreetatik aldentzen dena erradikala da medio atzerakoi eta –oraindik– hegemonikoentzat, eta zoritxarrez, horiek kutsatuta bizi den gure gizarte –politika, justizi– ereduarentzat. Hori bai, botereak eskuak zabalik hartzen –asimilatzen– ditu erradikalak, “zuzentasunera” moldatzen badira.\nZentralitateak ez ditzala irentsi bazterrekoen berezko izaera eta jarrera. Zentralitatea konkistatzea bezain inportantea baita berau iraultzea eta bazterrak zentral izatea, ertzetako aniztasuna garrantzitsu eta ikusgarri bilakatzea.\nEz du lan samurra Colauk.


Sudur drainatzean zailtasunak | Revista\nSinusitisa : Sudur drainatzean zailtasunak\nNeurri egokienak erraz har daitezke: giroa hezetzea, gatz soluzio fisiologiko batekin sudur ikuzketak egitea, lurrunak hartzea eta aerosolterapia. Honelako aparatuak garestiak ez izateaz gainera, eroso gertatzen dira, etxean eduki daitezkeelako eta, horri esker, suero fisiologikoan disolbaturiko botika eragileak har daitezke: mukolitikoak, hanpaduraren aurkakoak, antibiotikoak, deskongestionagarriak, eukalipto esentziak, etc. Egunean, 15 – 20 minutuko aerosolterapia saio bat edo pare bat aski izaten da sinusitis asko sendatzeko. Eukaliptoari dagokionez, 14 urtetik beherako umeei ez zaie lurrunetan harrarazi behar, glotisaren espasmoa proboka dezake eta. Horrelako aparatua ez da zertan erosi sinusitis akutua sendatzeko baina gaitz kronikoa nozitzen dutenek kontuan hartu beharko lukete aukera hori. Sendagilea da, nolanahi ere, tratamendu egokiena aginduko duena.


Gutun Zuriak (GZ) - Viennale 1 - | Tabakalera - Donostia / San Sebastián\nHasiera Kultur proiektua Gutun Zuriak (GZ) Gutun zuriak: Viennale Viennale 1\nSaioaren iraupena: 87'\nComo Fernando Pessoa salvou Portugal, Eugène Green, Portugal-Francia- Bélgica, 2018, 27' DCP, JB, Azp ES\nEugène Greenen lanean, Lisboarekiko eta saudadearekiko maitasun sakon eta ironikoaren zantzuak nabariak dira. Fernando Pessoa poeta modernista bikainaren gaineko liburu bat idatzi badu ere, apur bat harritzen gaitu Barrokoko hondarrek erakartzen duten artista honek portugaldarraren pertsonari eta heteronimoetako bati buruzko film bat egin izana. Filmak, mugimendu dibertigarri eta bikainen bidez, erakusten du bere buruarekin borrokan ari den artista bat, negozio-helburuen eta printzipio poetikoen artean harrapatuta. Gainera, 1927ko Portugalen irudi burutsua da: Estatu Batuetako freskagarriekiko pasioaren eta katolizismoaren artean banatuta dagoen herrialdearena. (Patrick Holzapfel)\nLes discours dácceptation glorieux de Nicolas Chauvin, Benjamin Crotty, Francia, 2018, 26' DCP, JB, Azp ES\nHistorialariek ez daukate zalantzarik: Frantziako soldadu ausart hura, Nicolas Chauvin nekazari xumea, ez zen inoiz bizi izan, nahiz eta mito nazionala izan. Bere izenetik, mundu osoan ezaguna den nozioa sortu zen: chauvinismoa, nazionalismo errespetugabe eta maltzurra. Benjamin Crottyk pantailara eraman du mamua, diskotekako taula eta Monty Pythonen irrealtasuna darien kanpoko eszenak erabiliz. Bonaparteren garaiko oroimenek eta La grande nation berrezartzeko Macronen saioek harrapatuta, Chauvinek nekez igarotzen ditu historiak eta garaiak. Aldi berean barregarria eta tristea da, zure buruak hartzen duen bidearen arabera... (Otto Reiter)\nGertrud & Tiederich, Josef Dabernig, Austria, 2018, 10' DCP, JB, Azp ES\nArtisten artean oso ohikoa da toki baten iraganaren eta orainaren arteko harremana aztertzea. Josef Dabernigek Buchberg gaztelura geure buruaz kontziente izanik hurbiltzeko beste modu bat proposatzen digu. Gaztelua, hain zuzen, 1979. urtetik erabili da arte-instalazioetarako toki gisa. Elizako musika monotonoak lagunduta, bere istorio propioa idazten ari diren arte-mekanikak bere horretan agertzen dira, zinemagileak antimuseo honetako bilduma iraunkorreko instalazioen izenburuak eta datak ozen irakurtzen dituen bitartean. Barnealdeko xehetasunak txuri-beltz hutsean grabatuz ezohiko tentsioa sortu du. Ez da artea tokiarekin elkarrekintzan soilik; tokia arte bilakatuta ere bada. (Patrick Holzapfel)\nSabaudia, Lotte Schreiber, 2018, Austria, 24' DCP, JB, Azp ES\nItaliako Sabaudia udalerria Mussoliniren arkitektoek sortu zuten «hiri faxista berrien» eredu gisa, hustutako zingiretan jarritako nekazal lur estentsiboez hornituko zena. Arkitektura «latza» nabaria izan arren, zenbait sortzailek, Alberto Moraviak eta Pier Paolo Pasolinik kasu, leku atsegin eta zoragarritzat jo zuten Sabaudia: Italia tradizional eta zintzoaren ikurra, ideologia modernoei aurre egiten diena. Lotte Schreiberrek Sabaudiaren ikuspegi alde anitz eta dokumentala eskaintzen du, Pasolini inspirazio-iturri hartuta, baina harago joanda. Gizarte-klaseen banaketaren, nostalgiaren eta eguneroko bitxikeriaren nahasketa paradoxiko gisa irudikatzen du. (Adrian Martin)\nOsteguna, 2019ko martxoak 28 - 19:00\nMás actividades de Gutun zuriak: Viennale:\n2019-04-06 - 19:00 - Zinema - 1 Aretoa\n2019-03-30 - 19:00 - Zinema - 1 Aretoa\n2019-03-29 - 19:00 - Zinema - 1 Aretoa\n2019-03-28 - 19:00 - Zinema - 1 Aretoa


Errei bat moztuko dute bihar Gi-2637 errepidean, Guardiko industrialde parean - Goierriko Hitza : Goierriko Hitza\nErrei bat moztuko dute bihar Gi-2637 errepidean, Guardiko industrialde parean\nBihar goizeko lehen ordutik 18:00ak arte etengo dute trafikoa Seguratik Idiazabal alderako noranzkoan, eta Guardiko industrialdetik bideratuko dute zirkulazioa.\nGoardiko industrialdetik desbideratuko dute trafikoa.\nGipuzkoako Foru Aldundiak jakinarazi du, zorua konpontzeko lanak direla eta, Gi-2637 errepideko errei bat itxi egingo dutela bihar. Etena Segura eta Idiazabal artean egingo dute, Guardiko industrialdearen parean. N-1 errepiderako noranzkoan doazen ibilgailuak, industrialdetik barrena bidaliko dituzte, Guardiko biribilgunera iritsi arte; han bat egingo dute atzera Gi-2637 errepidearekin.\nErrepide horren zorua berritzeko lanak 08:00etatik 18:00etara bitartean egingo dituzte, eta denbora tarte horretan iraungo du mozketak. 100 metroko luzeran egingo dituzte konponketak, zuloa estaliz eta aglomeratu beroko geruza berriak zabalduta.